
<הצעת חוק התקציב לשנות התקציב 2015 ו-2016, התשע"ה–2015>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים.
<איתן ברושי (המחנה הציוני):>
הערה לסדר.

<היו"ר משה גפני:>
אני נותן לך עכשיו בגלל שזה לא נוגע לתקציב.

<איתן ברושי (המחנה הציוני):>
תודה, אדוני היושב-ראש, שיהיה לך כוח להמשך הדיונים, לא נפריע לך. היה פה דיון על משאבי טבע והציגו הקלה – איפה משרד האוצר? – למפעל בתמנע. אתמול הכנסת הקדישה יום שלם לאילת, אבל צריך שיצא גם משהו. מסתבר שההקלות לא פותרות את הבעיה – מיקי, אני חושב שגם אתה עסקת בזה – והמפעל הזה לא יקום אם תתקבל ההחלטה שהייתה פה לפני יום או יומיים בוויכוח על כי"ל. הערבוב בין כי"ל לכל היתר יגרום לזה ש-2,000 מקומות עבודה לא יהיו בתמנע. ויש לי בקשה מטעם ראש העיר יצחק הלוי ואודי גת ראש המועצה האזורית, אדוני היושב-ראש, שיהיה שיקול דעת נוסף, כי אם כל ההסדר לא מאפשר פתיחת מפעל אז אין הסדר. בסוף, לא יהיו לא תמלוגים ולא מקומות עבודה. אני מבקש, אדוני היושב-ראש, שתתקיים על זה התייעצות דחופה עם האוצר. 

<היו"ר משה גפני:>
אני מבקש נייר.
<איתן ברושי (המחנה הציוני):>
את הנייר הזה קיבלת הבוקר, לא הספקת. 

<היו"ר משה גפני:>
אז עוד לא ראיתי. בסדר.

<איתן ברושי (המחנה הציוני):>
הנייר הזה התקבל על-ידי ראש העיר וראש המועצה.

<היו"ר משה גפני:>
אטפל בזה.

<איתן ברושי (המחנה הציוני):>
אני מבקש שיהיה על זה דיון מחודש.

<היו"ר משה גפני:>
זה לא קשור לתחנת הכוח מה שהתכוונת להגיד. 

<איתן ברושי (המחנה הציוני):>
לא, זה קשור למפעל בתמנע לכריית נחושת.
<מיקי לוי (יש עתיד):>
אבל הם היו פה, מה אתה מדבר. לזכותם של האוצר ייאמר שהם באו לקראתם אפילו מעבר למה שביקשנו. 400,000 שקל יעברו לשנים הבאות פלוס 5%, זה יגיע ל-700 - - -
<איתן ברושי (המחנה הציוני):>
התשובה היא שזה לא עונה לזה ולא יפתח מפעל. 
<היו"ר משה גפני:>
חבר הכנסת מיקי לוי, אני מקבל את ההצעה לסדר. נתייעץ ביחד מה לעשות. אני גם אדבר עם אלה שעוסקים בזה בממשלה.
<היו"ר משה גפני:>
אני מבקש לפתוח את הישיבה עם הצעת חוק הצעת התקציב - - -

<קריאות:>
- - -
<היו"ר משה גפני:>
יש סיכוי שיהיה אפשר לנהל פה ישיבה היום?
<באסל גטאס (הרשימה המשותפת):>
תלוי בך, אדוני היושב-ראש, תתחיל להוציא אותנו. אני מציע שתתחיל לממש את האיומים שלך.
<היו"ר משה גפני:>
הצעת חוק התקציב לשנות התקציב 2015 ו-2016, התשע"ו–2015. אני מבקש לומר לחברי הוועדה את הדברים כדלהלן: הצעת חוק התקציב שמגיעה עכשיו לאישור ועדת הכספים היא איננה הצעת חוק שגרתית כפי שהייתה בכל שנה. אני זוכר שהצעת חוק תקציב הייתה עוברת כאן בעשר דקות לאחר דיונים ארוכים של חודשים ארוכים בנושא של חוק ההסדרים. הצעת חוק התקציב הייתה עוברת מהר מכיוון שמדובר על מספרים, והדיונים היו במליאת הכנסת. לא כן המצב היום.
<זהבה גלאון (מרצ):>
לא שגרתית, זו דרך לא שגרתית לנסח את זה. לא שגרתית, אדוני, בלשון המעטה לא שגרתית. כמה מנומס, אדוני.
<מנואל טרכטנברג (המחנה הציוני):>
וזו הערה לא שגרתית.

<היו"ר משה גפני:>
אני הולך להגיד מה המצב. המצב הוא כזה: מדינת ישראל וכל מדינה מתוקנת – אבל מדינת ישראל במצבה, תקציב הביטחון הוא חלק מרכזי בתקציב שלה. הוא לא דבר שולי שאפשר - גם עם דבר שולי אפשר להסתדר - אבל תקציב הביטחון הוא תקציב מרכזי שנעשה בעניין הזה של תקציב מדינה. הוועדה המשותפת לתקציב הביטחון של ועדת הכספים וועדת החוץ והביטחון אישרה את תקציב הביטחון לשנת 2015, דחתה את תקציב הביטחון לשנת 2016. דחתה. 
<מנחם אליעזר מוזס (יהדות התורה):>
בוקר טוב, אדוני היושב-ראש.

<היו"ר משה גפני:>
ראיתי אותך, ולא אמרתי בגלל שפחדתי. על כל פנים, היא לא אישרה את תקציב הביטחון לשנת 2016 מהנימוק – לא הייתי אף על-פי שאני צריך להיות שם, לא הייתי בגלל שהיינו פה בדיונים ארוכים מאוד – והיא לא אישרה מכיוון, שגם לטענת שר הביטחון שהשתתף בישיבה וגם לטענת הרמטכ"ל שהשתתף בישיבה, התקציב איננו מספיק לשנת 2016. אי-אפשר להחזיק את הביטחון במדינת ישראל עם תקציב כזה, והצביעו נגד. נדמה לי שגם האופוזיציה הצביעה נגד, נכון? אתה היית בישיבה.
<מנואל טרכטנברג (המחנה הציוני):>
הייתי, כן. 

<היו"ר משה גפני:>
כולם הצביעו נגד.

<מנואל טרכטנברג (המחנה הציוני):>
לא, חוץ מאחד.

<עפר שלח (יש עתיד):>
חוץ מחבר הכנסת חזן, כולנו הצבענו נגד. 
<היו"ר משה גפני:>
הרוב המוחלט הצביע נגד.

<עפר שלח (יש עתיד):>
יש בכנסת אופוזיציה קואליציה וחבר הכנסת חזן, שלושת צדי הבית.
<היו"ר משה גפני:>
לכאורה, מה שהייתי צריך לעשות, באמת, אם הייתי חס על כבודי, וממילא גם על כבודם של חברי הוועדה, להגיד להם: עד שאתם לא מסיימים את תקציב הביטחון אני לא מביא את התקציב. 

<זהבה גלאון (מרצ):>
נכון, זה מה שאתה צריך לעשות גם עכשיו, אנחנו חסים על כבודך.
<היו"ר משה גפני:>
בסדר, אז אני מבקש לומר כדלהלן: התקיימו אתמול ושלשום דיונים – עם יושב-ראש הכנסת ועם יושב-ראש הוועדה המשותפת, עם היועץ המשפטי של הכנסת ועם היועצת המשפטית של הוועדה, ועוד נוספים שעסקו בעניין הזה – וראש הממשלה חוזר אחרי שהוא סיים את הדיון עם הרפורמים, הוא חוזר ביום שישי. 

<זהבה גלאון (מרצ):>
והקונסרבטיביים.
<היו"ר משה גפני:>
והקונסרבטיביים. הוא חוזר ביום שישי.

<אראל מרגלית (המחנה הציוני):>
שמעתי שהייתה לו פגישה מצוינת. מצוינת.
<היו"ר משה גפני:>
אתה חייב לדרוך לי על היבלות?

<מנחם אליעזר מוזס (יהדות התורה):>
תלוי באיזה חוג הוא נמצא, ראש הממשלה, הוא זורם עם הזרם בכל מקום שהוא נמצא. הוא בא לחרדים אז הוא חרדי.
<זהבה גלאון (מרצ):>
זאת לדעתי ההצהרה הכי מעניינת שתצא מהוועדה היום.

<אראל מרגלית (המחנה הציוני):>
עם הנשיא אובמה, שמעתי שהייתה פגישה מצוינת.
<באסל גטאס (הרשימה המשותפת):>
איפה הוא היה?
<איתן ברושי (המחנה הציוני):>
אנחנו חייבים לשמור על היושב-ראש. מילא אין תקציב ביטחון, גם לא יהיה גפני, תשמרו עליו. 

<היו"ר משה גפני:>
גפני יהיה עם האופוזיציה.
<מכלוף מיקי זוהר (הליכוד):>
אני יכול לבוא גם?
<היו"ר משה גפני:>
על כל פנים, כרגע הועלו כמה הצעות, ואני רוצה להישיר מבט אליכם, להגיד לכם את האמת, להגיד את העובדות, שנדע איפה אנחנו עומדים עם העניין הזה. הרי הבעיה היא שצריך להגדיל את תקציב הביטחון. אי-אפשר לעשות את זה עד שראש הממשלה חוזר, הוא חוזר ביום שישי. עד יום שישי אי-אפשר לעשות שינוי בנושא של תקציב הביטחון, ורוצים להגדיל אותו.

עלתה הצעה שיועלו כאן כמה הסתייגויות שיפרסו את הנושא של הגדלת תקציב הביטחון. הוועדה תחליט אם היא מאשרת את ההגדלה או לא מאשרת את ההגדלה. לא הסכמתי לזה בשום פנים ואופן. מכיוון שאם מביאים הסתייגויות ומצביעים עליהן, מותר לכל חבר בוועדה להביא הסתייגויות ולהצביע עליהן. 
הכלל והעיקרון שלא מגישים הסתייגויות בוועדה אלא במליאת הכנסת על מספרים יכולה להישבר רק אם אני מאפשר הסתייגות אחת. בשום פנים ואופן לא הסכמתי. אין הסתייגויות בוועדה. בוועדה מצביעים. נצביע על כל משרד או שנצביע על כל התקציב יחד. כל ההסתייגויות, אגב, זה 30,000 הסתייגויות. 

<אראל מרגלית (המחנה הציוני):>
האופוזיציה, עבדנו.
<היו"ר משה גפני:>
אמרתי לטמיר שצריך להוציא מכרז על הניירת, איך להדפיס 30,000 הסתייגויות. לא חשוב, אני לא מתערב בזה, זה כבר לא עסק שלי, זאת המליאה. ואז, אם אני אאפשר כאן הסתייגות אחת, אין אפשרות למנוע מכל חבר ועדה שירצה לנמק 30,000 הסתייגויות. אין אפשרות למנוע את זה ממנו אם שוברים את הכלל, שהכלל הזה נמשך כל השנים. לא יבואו לכאן הסתייגויות, לא להנמקה.
<אורלי לוי אבקסיס (ישראל ביתנו):>
אז לשם מה התכנסנו? 
<היו"ר משה גפני:>
להצביע על תקציב המדינה.
<אורלי לוי אבקסיס (ישראל ביתנו):>
זה הזוי, כי אין פה את תקציב הביטחון.
<היו"ר משה גפני:>
אני מסביר את המצב כמות שהוא. האפשרות השנייה זה שיועלו הסתייגויות למליאה, והמליאה תחליט אם היא מקבלת או לא מקבלת. זה בסדר, זה לא עסק שלי. יועלה למליאה, יועלה למליאה.
<זהבה גלאון (מרצ):>
יועלו על-ידי מי, אדוני?
<היו"ר משה גפני:>
מי שרוצה. אני לא מעלה. מי שרוצה, שיעלה. ואז אני עומד בפני דילמה מאוד פשוטה - האם אני לוקח את הנושא הזה שאנחנו לא מאשרים עכשיו את התקציב, המשמעות של העניין בסופו של דבר שהולכים לבחירות, זאת המשמעות, אין יותר משמעויות.
<אחמד טיבי (הרשימה המשותפת):>
אני בעד.

<יצחק וקנין (ש"ס):>
אני בעד לקצר לנו את החיים.
<זהבה גלאון (מרצ):>
יאללה, לך על זה.
<היו"ר משה גפני:>
גבירותי ורבותי, אני אומר לכם את ההתלבטויות שהיו לי. אני נגד ללכת לבחירות עכשיו. נגד. אם אין ברירה, אין ברירה. אבל אני נגד ללכת לבחירות.
<מנחם אליעזר מוזס (יהדות התורה):>
אבל אם אנחנו נלך על חוק הגיוס נקבל 20 מנדטים.
<היו"ר משה גפני:>
אותך לא לקחתי בחשבון, תאמין לי. אני מציג את הדברים בלי שום חשבונות אחרים.

<עפר שלח (יש עתיד):>
גם אנחנו, מוזס, נרכיב את הממשלה ביחד.
<דוד ביטן (הליכוד):>
יש עתיד יקבלו, לא אתם.

<היו"ר משה גפני:>
בלי שום חשבונות אחרים.
<דוד ביטן (הליכוד):>
תמיד יש בעיה עם תקציב הביטחון, תמיד.

<באסל גטאס (הרשימה המשותפת):>
רגע, בוא נשמע, הוא עוד לא הגיע למיץ.
<מנחם אליעזר מוזס (יהדות התורה):>
שקט מוחלט שיהיה.

<היו"ר משה גפני:>
אני מביא את תקציב המדינה כמות שהוא, תקציב המדינה שבו יהיה נדמה לי 56 מיליארד או משהו – לא חשוב, על מה שאנחנו מדברים, יהיה תקציב ביטחון כפי שהובא בכחול. 

<עפר שלח (יש עתיד):>
56.1.
<היו"ר משה גפני:>
כן, אני יודע. לא תוצבע כאן הצבעה אחרת. לא תוצבע הצבעה שתקציב הביטחון הוא נמוך יותר או גבוה יותר, וזה לא מביע עמדה - מה דעתי או מה דעתכם או מה דעת כל אחד מאתנו על תקציב הביטחון. אין עמדה כזו. אנחנו, לא רוצה להגיד כמו מדינת עולם שלישי, אבל אנחנו בסופו של דבר נחליט על תקציב הביטחון במליאת הכנסת. ואני אומר לכם מראש, תקציב הביטחון יהיה גבוה יותר ב-56.1 - את זה אמר שר הביטחון, את זה אמר הרמטכ"ל, את זה אמרו חברי הוועדה כשהם הצביעו נגד תקציב הביטחון לשנת 2016, זה הולך להשתנות. זה דבר רע.
<אורלי לוי אבקסיס (ישראל ביתנו):>
מאיפה יבוא הכסף?
<אראל מרגלית (המחנה הציוני):>
האם הפרוצדורה הזאת לא מסוכנת למעמד של כולנו בוועדת הכספים? כי אם הפרוצדורה הזאת עוברת, האם אנחנו לא יכולים להכפיל את תקציב המדינה בכנסת? 

<זהבה גלאון (מרצ):>
אחר כך יש לנו שאלות הבהרה.

<היו"ר משה גפני:>
אראל, אני משלים את המשפט ומאפשר לך.
<אראל מרגלית (המחנה הציוני):>
אני רק שואל.

<אורלי לוי אבקסיס (ישראל ביתנו):>
מה תפקידנו פה?
<אראל מרגלית (המחנה הציוני):>
במועצת מנהלים, ואנחנו מועצת מנהלים, יש חובת נאמנות.

<היו"ר משה גפני:>
אני משלים את המשפט, אתם תשאלו את השאלות, נדמה לי שאני אפילו אזדהה אתן. ואז המציאות תהיה כזו שבה נצביע על תקציב שאנחנו יודעים מראש שאחד הסעיפים המרכזיים בו, שזה תקציב הביטחון, לא יישאר ככה עד סוף שבוע הבא. 

<זהבה גלאון (מרצ):>
היה כדבר הזה, אדוני? אני שואלת האם היה כדבר? 

<היו"ר משה גפני:>
לא היה. לא היה אף פעם דבר כזה. על כל פנים, לא בזמן שאני בכנסת. בוודאי לא בזמן שאני יושב-ראש ועדה.
<זהבה גלאון (מרצ):>
ואתה כבר הרבה זמן. 

<היו"ר משה גפני:>
אני מאפשר לחברי הוועדה להתייחס לעניין הזה. אני רק אומר לכם, תהיה הצבעה, יוכלו להצביע נגד זה - לא יהיה תקציב, יוכלו להצביע בעד זה - יהיה תקציב שעובר בצורה לא שגרתית. אני אומר את זה בלשון עדינה, לא מכובדת, אבל זאת תמונת המצב. כל אחד יצביע על-פי מצפונו. לא הסתרתי מכם, לא בדיונים שהתקיימו, לא בהתלבטויות שהיו. היו הצעות שונות ומשונות. הדבר היחיד שהסכמתי – שגם על זה אקבל ביקורת, ואני יודע, אני אכבוש את פני בקרקע, אני יודע – הדבר היחיד שהסכמתי זה להצביע על התקציב כמו שהוא היה בכחול, אני מדבר על תקציב הביטחון, ואני אומר מראש, זה הולך להשתנות. ראש הממשלה חוזר ביום שישי, ואני מניח - - - 

<אורלי לוי אבקסיס (ישראל ביתנו):>
אז זה יחזור לוועדת הכספים? 

<היו"ר משה גפני:>
לא.

<אראל מרגלית (המחנה הציוני):>
מה התפקיד שלנו?
<אורלי לוי אבקסיס (ישראל ביתנו):>
אז מה התפקיד שלנו?
<היו"ר משה גפני:>
לא יחזור, אין על מה להחזיר. את יודעת מה, אולי כן.

<יצחק וקנין (ש"ס):>
זה כן יחזור. זה כן יחזור אם ההסתייגות תעבור.
<קריאה:>
חבר'ה, מה זה יכול להיות? 

<דוד ביטן (הליכוד):>
ברור שזה יחזור.
<אורלי לוי אבקסיס (ישראל ביתנו):>
אבל אז צריך לפתוח את כל התקציב.

<יצחק וקנין (ש"ס):>
רבותי, רבותי, רק רגע, אורלי.
<מנואל טרכטנברג (המחנה הציוני):>
אפשר הצעה לסדר, אדוני?

<יצחק וקנין (ש"ס):>
אדוני היושב-ראש, רבותי, אם תוגש הסתייגות למליאה והיא תעבור, יחזירו את החוק לפה, נצביע על ההסתייגות, אם אנחנו - - -
<קריאות:>
לא, לא.

<אורלי לוי אבקסיס (ישראל ביתנו):>
אבל זה בעייתי.
<זהבה גלאון (מרצ):>
מה אתה אומר. היא תעבור. יש רוב לקואליציה.
<שגית אפיק:>
רק אם היושב-ראש ירצה בכך.
<יצחק וקנין (ש"ס):>
הוא ירצה, ודאי. אם הוא לא ירצה זה לא שייך.

<זהבה גלאון (מרצ):>
אדוני, אל תבלבלו את המוח, יש רוב לקואליציה, ההסתייגות הזאת לא תעבור אם נעביר אותה, בחייכם. זה לא הסיפור.
<היו"ר משה גפני:>
חבר הכנסת, וקנין, אתה צודק מאה אחוז, היא תעבור - - - 
<דוד ביטן (הליכוד):>
אולי נאשר את תקציב הביטחון כתקציב המדינה וממנה ניקח קצת לדברים אחרים? 
<אראל מרגלית (המחנה הציוני):>
אולי אפשר גם להכפיל אותו פי עשרה בהסתייגות. תכפילו אותו פי עשרה בהסתייגות. האם זה מתווה הגז של הביטחון? 

<קריאות:>
- - -

<היו"ר משה גפני:>
רבותי, חבר הכנסת וקנין, מה שאמרת נכון, אם תעבור הסתייגות, יכול להיות שאני ארצה להחזיר את זה לוועדה, יכול להיות שלא.
<זהבה גלאון (מרצ):>
ואם לסבתא שלי היו גלגלים, יאללה. 

<היו"ר משה גפני:>
חבר הכנסת טרכטנברג ביקש הצעה לסדר.

<זהבה גלאון (מרצ):>
אדוני, גם אני.

<היו"ר משה גפני:>
בסדר, אני נותן לכולם.

<מנואל טרכטנברג (המחנה הציוני):>
קודם כול, אני רוצה להודות לך, אדוני היושב-ראש, על הכנות ועל היושרה בהצגת הדברים. תראו, אני ההפך ממך, יש לי הכי פחות ניסיון פרלמנטרי בעניינים האלה, אבל המראה שמתגלה לנגד עינינו בעניין הזה שהוא קריטי למדינת ישראל הוא בושה וחרפה, ממש כך. אני רוצה לנמק את זה ולפרט. תראו, ישבנו בוועדה משותפת, קיימנו הרבה מאוד ישיבות, באו כל הדרג הבכיר של מערכת הביטחון והציגו מצגות והיו דיונים וכו' וכו'. 
ביום המכריע, בישיבה המכריעה הגיע שר הביטחון ופנה אלינו וביקש מהוועדה להצביע כנגד תקציב הביטחון שהממשלה שהוא חבר בה שמה על השולחן שלה. מכיוון שאנחנו מודעים לצרכים הביטחוניים של מדינת ישראל, אכן הצבענו נגד תקציב 2016, וזאת הצבעה פוזיטיבית במובן שזה לא בהתעלמות אלא בהצבעה ממש כנגד התקציב. זה חוזר לכאן, ועכשיו מבקשים מאתנו, אותם אנשים שישבנו אתם שם, להצביע בעד תקציב שהסעיף המרכזי בו הוא אותו סעיף שהוועדה המשותפת דחתה.
<מיקי לוי (יש עתיד):>
לא עבר.
<מנואל טרכטנברג (המחנה הציוני):>
כאשר כולם הצביעו, כל חברי הקואליציה פרט לאחד, הצביעו נגד התקציב.
<דוד ביטן (הליכוד):>
אבל ההצבעה שלהם לא מחייבת אותנו, היא רק עושה גיבוש תקציב. 
<היו"ר משה גפני:>
רבותי, תאפשרו לדבר נורמלי.
<דוד ביטן (הליכוד):>
אני מסביר לו שהיא לא מחייבת בכלל. מנדט הוועדה המשותפת היא רק לגבש את הצעת התקציב, היא לא מחייבת את ועדת הכספים.
<היו"ר משה גפני:>
כן, אבל היא דחתה את התקציב, הוא צודק.

<מנואל טרכטנברג (המחנה הציוני):>
רבותי, אי-אפשר זילות כזאת של תהליכים בסיסיים בדמוקרטיה הישראלית, בפרט בעניין הזה. אני מבקש ממך, אדוני היושב-ראש, אתה באמת מגלה בצורה קונסיסטנטית יושרה, כפי שאמרתי, וכבוד לוועדה הזאת.

<מיקי לוי (יש עתיד):>
תמיד.

<היו"ר משה גפני:>
תודה רבה.

<מנואל טרכטנברג (המחנה הציוני):>
אל תיתן יד למחטף הזה. אם ראש הממשלה היה רוצה לפתור את זה היה לו הרבה זמן לפני זה. הוא לא עשה את זה. אי-אפשר לאשר תקציב - - -
<באסל גטאס (הרשימה המשותפת):>
אבל חוץ מזה בכלל מה עשתה הוועדה. 

<מנואל טרכטנברג (המחנה הציוני):>
תסלח לי, אל תעזור לי – אי-אפשר לאשר תקציב - - -

<קריאות:>
- - -

<היו"ר משה גפני:>
לא להפריע, כל אחד ידבר בתורו. אני מבקש שקט.
<מנואל טרכטנברג (המחנה הציוני):>
אי-אפשר לאשר תקציב לא על-ידי הסתייגויות, לא על-ידי - - -

<היו"ר משה גפני:>
אתה מבקש ממני שלא אביא את זה להצבעה.

<מנואל טרכטנברג (המחנה הציוני):>
אני מבקש ממך לא להביא את זה להצבעה. זאת תהיה פגיעה אנושה בכבודה ובמעמדה ובאחריותה של ועדת הכספים של הכנסת ושל הוועדה המשותפת. 

<היו"ר משה גפני:>
תודה רבה. חבר הכנסת מוטי יוגב, אני הולך לפי הסדר שרשום לי. אחריו – אראל מרגלית. 
<מרדכי יוגב (הבית היהודי):>
אעשה את זה קצר מאוד.
<היו"ר משה גפני:>
להתמקד. אתה לא חייב לעשות את זה קצר מאוד, אני לא ממהר לשום מקום.

<מנחם אליעזר מוזס (יהדות התורה):>
אני רשום כמסכם?

<היו"ר משה גפני:>
לא, אתה לא רשום כמסכם. אתה רוצה להירשם אז תירשם, אני לא יכול לעשות פרוטקציה לחברי יהדות התורה, אין דבר כזה.

<מיקי לוי (יש עתיד):>
תאמין לי, יש לך סבלנות, גפני, ראויה לציון. 

<מנחם אליעזר מוזס (יהדות התורה):>
אני יושב-ראש הסיעה, תן לי את הכבוד.

<היו"ר משה גפני:>
כן, אני נותן לך. בבקשה, מוטי.

<מרדכי יוגב (הבית היהודי):>
אני רוצה לומר שיש פה באמת סיטואציה, כפי שפתחת אדוני היושב-ראש, מיוחדת במינה שלא הייתה כמוה כנראה בהיסטוריה של מדינת ישראל, שבה ועדת החוץ והביטחון, הוועדה המשותפת לעניין תקציב הביטחון לא אישרה את תקציב הביטחון כפי שהוא על כלל מרכיביה, קואליציה, אופוזיציה – למעט כפי שאמר פה חבר הכנסת עפר שלח המגמה השלישית – ואני אומר בפירוש, עם כל אי-הנעימות - - -
<היו"ר משה גפני:>
עפר, זה עוד הולך להתקבל מה שאמרת.
<מרדכי יוגב (הבית היהודי):>
עם כל אי-הנעימות, תקציב הביטחון, כפי שהוא על שלל מרכיביו הקשיחים, אינו מאפשר בסוף למה שנותר לצה"ל למלא את ייעודו ולהגן על מדינת ישראל.
<דוד ביטן (הליכוד):>
את זה הם תמיד אומרים, דרך אגב. אין שנה שלא אומרים את זה.
<מרדכי יוגב (הבית היהודי):>
בדקנו את זה וירדנו לעומק. למעלה משנתיים וחצי שאני חבר בוועדה, ואני אומר את זה באופן אחראי ובאופן מקצועי, על המדינה וגבולותיה ועל ביטחון הפנים היכן שהיא צריכה לדאוג ולהתמודד עם האיומים הקיימים, ועם אלה שעוד מאתגרים אותנו בהם. ועל כן, אני אומר את זה מתוך אחריות וכחבר קואליציה, אבל גם יחד עם חברי לאופוזיציה שכולם מגלים את אותה אחריות בוועדת החוץ והביטחון. איך תיעשה הפרוצדורה אני לא יודע להגיד, אין לי את הידע המקצועי הזה. 
<היו"ר משה גפני:>
מה אתה מציע לעשות? אני פה בדילמה הזאת. מה אתה מציע? תגיד. 

<מרדכי יוגב (הבית היהודי):>
יכול להיות שיש צורך להצביע על - - -

<היו"ר משה גפני:>
אין יכול להיות. אני רק רוצה שתדע, כל אחד שמדבר עכשיו כאן נושא באחריות לכאן ולכאן.

<מרדכי יוגב (הבית היהודי):>
נכון.

<היו"ר משה גפני:>
אתה לא מהאו"ם יותר.

<מרדכי יוגב (הבית היהודי):>
אני לא מהאו"ם.

<היו"ר משה גפני:>
כאן בוועדה אף אחד לא יכול להיות מהאו"ם, צריך להגיד כן או לא. זה הכול.
<מרדכי יוגב (הבית היהודי):>
אגיד. את תקציב הביטחון כפי שהוא בסכום הזה אסור לאשר.
<היו"ר משה גפני:>
לא להצביע. להצביע נגד. תגיד, בסדר, הולכים לבחירות. אני בעד. הסקרים נותנים לנו כבר תשעה מנדטים.
<דוד ביטן (הליכוד):>
מה אתה מציע? יוגב, אתה רוצה שלא נעביר? לא להעביר?
<מנואל טרכטנברג (המחנה הציוני):>
מוטי, לא להצביע.

<מרדכי יוגב (הבית היהודי):>
או, חבר הכנסת גפני, אינני יודע על איזה עוד מקורות הוא ישפיע, שהרי להצביע על מכלול התקציב חוץ מעל סעיף 15 של תקציב הביטחון, אם הפרוצדורה הזאת מתאפשרת - - - 
<היו"ר משה גפני:>
אפשר למשוך את ההסתייגות ואז למשוך את התקציב לכאן חזרה ולשאול את השאלה, אני לא יודע. אם יהיה רוב.
<זהבה גלאון (מרצ):>
אז אפשר לשאול את השאלה עכשיו. למה לשאול אותה אחרי זה?
<היו"ר משה גפני:>
תאמיני לי שאת צודקת. תאמיני לי.

<מרדכי יוגב (הבית היהודי):>
זו שאלה של יועצים משפטיים. אני חושב שאני לא מתעמת פה עם אדם, כי אין לי את הפרוצדורה המשפטית, אבל אני אומר, על תקציב 2015 בסכום הזה של 56.1 לא להצביע.
<היו"ר משה גפני:>
2016.
<מרדכי יוגב (הבית היהודי):>
2016.
<דוד ביטן (הליכוד):>
כמה הם רוצים?

<היו"ר משה גפני:>
על 2015 אין בעיה.

<מרדכי יוגב (הבית היהודי):>
זה סעיף 15 בתקציב 2016.
<היו"ר משה גפני:>
תודה רבה. חבר הכנסת אראל מרגלית.

<אראל מרגלית (המחנה הציוני):>
אדוני היושב-ראש, קודם כול תודה על זה שבאת ושמת את הדברים על השולחן, זה מאוד מאוד חשוב. אני חושב שיש לנו איזושהי חובת נאמנות ואיזשהו כבוד לתהליך של הוועדה הזאת ולתהליך של התקציב בכנסת שמופר פה בצורה גסה. ואני גם מפנה את תשומת לבה של היועצת המשפטית של הוועדה - אני חושב שהתקדים יוכל להיות תקדים שבאמצעותו אפשר יהיה בעתיד לדלג על ועדות הכנסת עם רוב במליאה. למה? כי בעצם מה אנחנו עושים פה? על-ידי זה שאנחנו מכניסים פה מספרים שאפילו לא צריכים לדון עליהם, כי ההסתייגויות המספריות הרי הם לא לדיון. 
<אורלי לוי אבקסיס (ישראל ביתנו):>
נכון.
<אראל מרגלית (המחנה הציוני):>
אנחנו יכולים לקחת את תקציב המדינה, פה נתנו איזשהו מרווח של 7 מיליארד שקל, מ-7 מיליארד שקל בהסתייגויות שהן לכאורה טכניות, ואנחנו יכולים להבא – ההסתייגות הכי גדולה לפי מה ששאלנו את היועצת המשפטית של הוועדה שנעשה עד היום הייתה של 50 מיליון שקל בתקופתו של אהוד אולמרט, הייתה שם הסתייגות שהונחה לפני כן שהייתה לה דלתא, שינוי של 50 מיליון שקל והצביעו עליה בעד.
<היו"ר משה גפני:>
נכון, 75 מיליון. 

<אראל מרגלית (המחנה הציוני):>
אבל תראה, אם אנחנו יודעים לקפוץ מ-50 מיליון ל-7 מיליארד, אז למה שלא נקפוץ אחר כך מ-7 מיליארד ל-700 מיליארד ונכפיל את תקציב המדינה בהסתייגות? הרי מה התפקיד שלנו? אנחנו יכולים להגיש הסתייגות, אנחנו בכלל לא חייבים לדון בזה. זה יכול להיות רשום בתוך העניין המספרי, ובגלל שלקואליציה יש רוב היא יכולה לקחת ולייתר את כל התהליך של בניית התקציב מתוך ועדות הכנסת. תשימו לב, היום אתם בקואליציה, מחר – בסוף, בסוף אנחנו - מה אמרתי? חובת נאמנות? 

<זהבה גלאון (מרצ):>
הגלגל מסתובב.
<אראל מרגלית (המחנה הציוני):>
יש לנו גם חובת נאמנות. אם לא נשמור על המוסד שלנו, של ועדות הכנסת ושל התהליך בכנסת, פשוט ישתמשו בזה להבא. היום משתמשים בזה כדי להעביר את תקציב הביטחון כי איחרו בשבוע ולא דנו בזה, מחר ישתמשו בזה כדי להעביר מחדש את תקציב המדינה. 
<דוד ביטן (הליכוד):>
הם דנו, הם לא הצביעו, זה הכול.
<אראל מרגלית (המחנה הציוני):>
איפה אנחנו נמצאים? תשימו לב, רבותי, אנחנו בסוף צריכים להסתכל על עצמנו במראה. אנחנו נמצאים בסוף שנת 2015 כשאנחנו מאשרים את התקציב של 2015 חודש לפני סוף השנה. זה מה שאנחנו אומרים לעם ישראל, ככה אנחנו עובדים. ואחר כך אנחנו לוקחים את התקציב הזה ואת הסעיף הכי גדול שנקרא "תקציב הביטחון" ואומרים שבעצם אנחנו לא בעדו, לא האופוזיציה ולא הקואליציה, ונותנים לנו מרווח של 7 מיליארד. זה דבר ראשון.

הדבר השני זה כל העניין של חובת הנאמנות של תת-הוועדה של הוועדה המשותפת, שאני משתתף בה זו הפעם השנייה. הבנתי שהחובה שלנו היא כזאת - מכיוון שכלל חברי הוועדה לא בהכרח יכולים לראות את כל הפרטים, אז חברי הוועדה עצמה צריכים לראות את הפרטים, להגיד שיהיה רוב בתוך תת-הוועדה שממליץ שהפרטים שהרמטכ"ל ושר הביטחון וכל מי שאמון על זה מקובלים עלינו, ולהעלות את זה לוועדה, והוועדה - אנחנו מאשרים את המסגרת בלי לראות חלק מהפרטים. כשראינו את הפרטים, ברוב מוחלט של חברי הוועדה מהאופוזיציה ומהקואליציה אמרנו לא. אמרנו לא. זה ביטחון מדינת ישראל. אמרנו לא. מה הולכים לעשות עם ההמלצה הזאת שלנו?
<דוד ביטן (הליכוד):>
אז למה לא המלצתם על התקציב שצריך?
<אראל מרגלית (המחנה הציוני):>
את זה תשאל את יושב-ראש הוועדה.

<עפר שלח (יש עתיד):>
דוד, אנחנו יכולים רק לאשר או לא לאשר, אנחנו לא קובעים תקציב. 

<אראל מרגלית (המחנה הציוני):>
לא הציעו לנו.

<אורלי לוי אבקסיס (ישראל ביתנו):>
זה צחי הנגבי.
<דוד ביטן (הליכוד):>
אבל זאת הוועדה המשותפת לקביעת התקציב. 

<קריאות:>
- - -

<מנואל טרכטנברג (המחנה הציוני):>
רק כדי להבהיר, באתי עם הצעה קונסטרוקטיבית, מה שקראתי.

<דוד ביטן (הליכוד):>
ועל זה לא הביאו לנו - - -

<מנואל טרכטנברג (המחנה הציוני):>
ויושב-ראש הוועדה לא נתן לי. 

<אראל מרגלית (המחנה הציוני):>
אני ממשיך. אז זה הדבר השני שלדעתי נפרצים פה הגבולות. ואני פשוט שואל את עצמי אחר כך: איפה תעמוד הוועדה הזאת ומה משמעותה הלאה. 

הדבר השלישי זה שברמה המשפטית אנחנו מרגישים – אתם התייעצתם על הדברים האלה, היה לכם את הזמן לדון בזה - - - 

<היו"ר משה גפני:>
לא הסכמתי בשום פנים ואופן, כי לא רציתי שרק שגית תיקח על עצמה אחריות. זה היה עם היועץ המשפטי של הכנסת. היועץ המשפטי של הכנסת מעורב בזה עד הסוף. 

<אראל מרגלית (המחנה הציוני):>
בדיוק. לחלק מאתנו יש יותר הבנה משפטית ולחלק פחות. אנחנו לא מרגישים שכרגע קיבלנו את מכלול הייעוץ. חברי הוועדה ישבו הבוקר, ותוך כדי הדיון הבנו שאנחנו בעצם צריכים לשמוע את הטיעונים, כי בעצם הבנו שגם לא מקריאים את המספרים, שזה גם לא עולה לדיון. כלומר, שאם היינו פתאום שומעים מספר אחר ומישהו רוצה לנמק, היינו שומעים אותו, אבל זה לא עולה לדיון ואנחנו לא יכולים להעלות מספר אחר. כי יכול להיות שחלק מאתנו - - - 

<היו"ר משה גפני:>
אתה יכול להגיש הסתייגות.

<אראל מרגלית (המחנה הציוני):>
הסתייגות מספרית.
<מרדכי יוגב (הבית היהודי):>
הגשתי הסתייגות, אדוני היושב-ראש.
<היו"ר משה גפני:>
כן, למליאה.

<אראל מרגלית (המחנה הציוני):>
בסדר גמור. אבל איפה הדיון?

<דוד ביטן (הליכוד):>
אבל השאלה אם יש תקציב - - - 

<זהבה גלאון (מרצ):>
כשאתה אומר לו: תגיש הסתייגות, אתה אומר לו: תשחק את כללי המשחק שהקואליציה מציעה, אבל זאת לא הצעה. 

<היו"ר משה גפני:>
אני לא אומר כלום.

<זהבה גלאון (מרצ):>
זאת לא הצעה.

<היו"ר משה גפני:>
תכף את מדברת, זהבה.

<זהבה גלאון (מרצ):>
זאת הייתה הערת ביניים. 

<אראל מרגלית (המחנה הציוני):>
בסופו של דבר ביקשתי גם משגית, התחלנו לשמוע את דעתה, וגם מאיל ינון, שלחנו לו מכתב מתוך הישיבה וביקשתי התייעצות, והוא אמר שהוא מוכן בעצה – אנחנו חייבים לשמוע אותה. אני חייב להגיד, תראה, על מתווה הגז לא רציתם להצביע בצורה כזאת או אחרת, השר לא רצה לקחת אחריות, ועושים איזשהו תהליך עוקף.
<היו"ר משה גפני:>
מתווה הגז לא היה כאן. 
<אראל מרגלית (המחנה הציוני):>
ברור, לא היה.

<זהבה גלאון (מרצ):>
הוא רוצה שתעשה מעשה דרעי.
<אראל מרגלית (המחנה הציוני):>
האם אנחנו עושים פה את מעשה דרעי של הביטחון? 

<עפר שלח (יש עתיד):>
וראש הממשלה יהיה גם יו"ר ועדת הכספים. 

<היו"ר משה גפני:>
על זה לא חשבתי.

<מנואל טרכטנברג (המחנה הציוני):>
אבל עם סוף אחר.

<זהבה גלאון (מרצ):>
הסוף שלנו.
<אראל מרגלית (המחנה הציוני):>
ומה אנחנו עושים פה? איפה אנחנו הולכים לעמוד בסוף הדבר הזה? אנחנו עושים את מעשה הגז בביטחון, אני לא מבין. אנחנו עוקפים את הכנסת, ואני אומר לך שהדבר הזה יירשם לדיראון עולם בכנסת ישראל. כי לקחנו את התהליך של בניית תקציב מלמטה למעלה, ודיונים מכובדים של הסכמה חוסר הסכמה, זה בסדר גמור, וייתרנו אותו לחלוטין עד כדי כך שאפשר לעשות בפרוצדורה הזאת פלאים ולכפיל את תקציב המדינה בלי לעבור את הוועדות. 

<היו"ר משה גפני:>
תודה רבה. חבר הכנסת עפר שלח, ואחריו – חברת הכנסת זהבה גלאון.
<עפר שלח (יש עתיד):>
קודם כול, תיקון אחד לדברים שאמר חבר הכנסת מרגלית, הוועדה המשותפת איננה ועדת משנה ואיננה תת-ועדה, היא ועדה סטטוטורית באותו מעמד של הוועדה הזו. 
<היו"ר משה גפני:>
ועדה משותפת.
<עפר שלח (יש עתיד):>
כן. והיושב-ראש שלה נבחר על-ידי ועדת הכנסת. במובן הזה המשמעות המשפטית, האם ועדת הכספים יכולה להצביע על תקציב המדינה בסיטואציה שבה שורה מאוד מז'ורית בתוך תקציב המדינה לא אושרה על-ידי הוועדה הנוגעת לכך, היא שאלה שלטעמי נשארה פתוחה. לא הבנתי שיש עליה תשובה. וזה דבר מאוד משמעותי. מה גם שכמו שאמר חבר הכנסת טרכטנברג, הוועדה המשותפת דחתה, זה לא שהיא לא הצביעה, היא דחתה את תקציב הביטחון לשנת 2016.
להוסיף על הדברים של חברי. תראו, קודם כול, כשאנחנו מדברים על תקציב הביטחון, זה לא רק מספר המסגרת שלו, אלא גם תוכנו. העובדה שזה 56.1 - - - 

<היו"ר משה גפני:>
יעל, אבקש אחרי שהח"כים יסיימו ואחרי שהיועצת המשפטית תגיד, תגידו גם אתם את עמדתכם לגבי המכלול הזה. בבקשה.
<עפר שלח (יש עתיד):>
נוקבים במספר 56.1, ולכאורה אפילו 7 מיליארד שזה המקסימום פה, זה יוצא קצת יותר משמינית מהתקציב. בפועל, מכיוון שיש קשיחויות עצומות בתוך תקציב הביטחון, הגמלאות והשיקום והשכר וכל הסעיפים האלה, אנחנו מדברים על כל הדברים שהם הדברים הכי חשובים בקיום צה"ל והתעצמותו. בפועל, על זה אנחנו מדברים.
<אראל מרגלית (המחנה הציוני):>
אימונים, תפרוט.
<עפר שלח (יש עתיד):>
כל הדברים האלה לא נידונו לא במשותפת, מפני שלא הייתה מולנו הצעת תקציב אלטרנטיבית ל-56.1, לא בוועדות - - - 

<דוד ביטן (הליכוד):>
אני יכול לשאול שאלות?
<היו"ר משה גפני:>
לא לדבר.

<עפר שלח (יש עתיד):>
לא בוועדות המשנה. אני עומד בראש ועדת המשנה לתפיסת הביטחון ובניין הכוח, אנחנו אמורים לדון בתוכנית הרב-שנתית שאתמול התפרסמו קטעים ממנה, איך אפשר לדון בה בכלל כשאין תקציב? וכשהמספר שיביאו כאיזושהי הסתייגות שתאושר במליאה לא היה בו שום דיון באיך הוא מחולק. מאיפה אני יודע – עקרונית, אפשר לדעת לקחת אם תהיה תוספת של 3 מיליארד ועכשיו לשים את זה במסיבת הסיום של הרמטכ"ל הבא. אין לזה שום תת-חלוקה. זה מעקר ושם ללעג את כל הדיון בתקציב הביטחון ואת כל הדיון בתקציב המדינה. ישבתם פה, ועדה מכובדת, הייתי חבר בה ואני מאוד אוהב אותה, דנתם פה, כל המצרפים התקציביים שמדובר בהם זה 7 מיליארד שקל. מה עם יעד הגירעון? מאיפה יבוא הכסף? כל זה לאיין? 

אז כמו שאומר חבר הכנסת מרגלית, אם ככה, בוא נבוא למליאה יום אחד ויעלו הסתייגויות, יזרקו מספרים, ונקבע את תקציב המדינה. זה הופך את כל הדבר הזה לפארסה.

עכשיו אני רוצה עוד משפט אחרון גם על הפארסה השלטונית. ראש הממשלה אמר ביולי, לפני ארבעה חודשים, שתקציב הביטחון יהיה יותר גדול, הרי היה דיון בממשלה. אני רוצה להגיד למי שלא מכיר את זה, השנה לא היה דיון בקבינט על תקציב הביטחון. זה חסר תקדים מאז שהקבינט קיים, שהקבינט לא התכנס בכלל לדון בתקציב הביטחון. כשבאו לדיון בממשלה אמר ראש הממשלה בפתח הדיון: אנחנו שמים את המספרים אבל אלו לא המספרים. ארבעה חודשים עברו מאז, זה לא שלא הגיעו לסיכום. 

תאמינו לי, כמו שאנשים בחדר הזה יודעים, אני בקיא מאוד במה שאני אומר עכשיו. גם לא היו דיונים עד לאחרונה, ויש מצב שבו כשיש דיון על מסקנות ועדת לוקר, משרד הביטחון בכלל מחרים אותו. עכשיו בחאפ-לאפ עושים את זה, וראש הממשלה יחזור ויזרקו איזה מספר שאני אומר לכם, אף אחד לא יודע לפרט אותו, אף אחד לא יודע למה הוא שווה. אז בתוך התנאים האלה, אדוני היושב-ראש, אני יודע כמה כבודו של המקום הזה חשוב לך, אי-אפשר, אסור להצביע על תקציב המדינה בתנאים האלה. תודה רבה. 
<היו"ר משה גפני:>
תודה רבה. זהבה גלאון, ואחריה – אורלי לוי.

<זהבה גלאון (מרצ):>
אדוני היושב-ראש, הקשבתי לך בקשב רב, והמשמעות מהדברים שאמרת זה שחברי הכנסת בעצם נדרשים להצביע על תקציב פיקטיבי. אין לי דרך אחרת להגדיר את זה. זה תקציב פיקטיבי. עכשיו, יש כאן דיון שמתנהל בשתי רמות: דיון מהותי, נתן לו ביטוי מאוד נרחב עכשיו עפר שלח בדברים שלו על המהות של תקציב הביטחון, אני לא נכנסת לזה, הוא תיאר את זה; ויש כאן במקביל דיון שהוא לכאורה פרוצדורלי, אבל הוא גם הדיון המהותי. וחייבים לקחת את שני הדברים האלה ביחד ולשים אותם נדבך על גבי נדבך. כי מה שסיפרת לנו בפתח דבריך, פתחת ככה ואמרת: ישבנו אתמול, תקן אותי אם אני טועה. 

<היו"ר משה גפני:>
שלשום. אתמול היו דיונים בטלפון, לא הייתי פה.
<זהבה גלאון (מרצ):>
שלשום, סליחה. ננסח את זה ככה, ישבו היועץ המשפטי של הכנסת, אני, דהיינו, אתה – אני לא, אתה – יושב-ראש הכנסת וכל הגוורדיה.
<היו"ר משה גפני:>
צחי הנגבי.
<זהבה גלאון (מרצ):>
צחי הנגבי יושב-ראש הקואליציה, או אני לא יודעת מה בדיוק התפקיד שלו עכשיו.

<היו"ר משה גפני:>
הוא יושב-ראש הוועדה המשותפת.

<זהבה גלאון (מרצ):>
יושב-ראש הוועדה המשותפת, וכל הגוורדיה המכובדת הזאת - - -
<היו"ר משה גפני:>
שגית הייתה.

<זהבה גלאון (מרצ):>
ושגית, שיש לי אליה הערכה גדולה, וכל הגוורדיה המכובדת הזאת הביאה אותך למסקנה שזה מה שאתה צריך להגיד לנו היום בוועדה.
<היו"ר משה גפני:>
ממש לא, אף אחד לא אמר לי להגיד את זה. 
<זהבה גלאון (מרצ):>
רגע, עוד לא סיימתי.

<היו"ר משה גפני:>
להפך, יכול להיות שיכעסו עלי שאמרתי את זה.

<זהבה גלאון (מרצ):>
זה היה הרישה. לזה אתה הגעת מכל הדברים האלה. איך יושב-ראש הכנסת והיועץ המשפטי של הכנסת לא מגינים על כבודה של הכנסת, על כבודה של הוועדה שאתה עומד בראשה, על כבודה של הוועדה המשותפת? הוועדה המשותפת בכל זאת הגיעה לאיזו מסקנה – מוצאת חן בעיני, לא מוצאת חן בעיני, זה לא משנה כרגע – הגיעה למסקנה, זו ועדה שלמה, למעט אורן חזן כמו שאמרו. 
עכשיו אתה מגיע לכאן לוועדה, ואני אומרת לך את זה בהרבה כבוד והערכה ואתה יודע את זה, זה לא מצוות אנשים מלומדה מה שאני הולכת להגיד לך עכשיו, מה שיקרה, שאתה גם תאכל את הדגים הסרוחים וגם תגורש מהעיר. סלח לי שאני אומרת את זה בצורה הזו. גם אתה לא עושה את מה שהם ביקשו, מה שהם רוצים, גם אתה לא מייצג אותנו כחברי הוועדה לעשות את מה שנדרש מאתנו כחברי ועדה שישבו כאן על המדוכה, מי יותר מי פחות, העברתם במסגרת חוק ההסדרים, אנחנו הצבענו נגד, על נומרטור לחברי כנסת או איך שלא קראו לסעיף.
<היו"ר משה גפני:>
לא לחברי כנסת, רק לממשלה. את חברי הכנסת הוצאנו.
<זהבה גלאון (מרצ):>
לממשלה. נכון, רצו להעביר גם לחברי הכנסת. 

<היו"ר משה גפני:>
נכון, בכחול היו גם חברי כנסת.
<מנחם אליעזר מוזס (יהדות התורה):>
מה זה נומרטור?
<היו"ר משה גפני:>
אסביר לך אחר כך בסיעה.
<אראל מרגלית (המחנה הציוני):>
זאת שאלה טובה, מוזס.

<היו"ר משה גפני:>
אתה שואל שאלה טובה, אסביר לך אחר כך.
<מנחם אליעזר מוזס (יהדות התורה):>
המים האפורים האלה.
<היו"ר משה גפני:>
זהבה, כן. לא להפריע.

<איתן ברושי (המחנה הציוני):>
יש פה קודים.
<זהבה גלאון (מרצ):>
אדוני, כשמביאים הצעה כזו חסרת תקדים שההיקפים שלה יכולים להגיע ל-7 מיליארד שקלים זה עושה צחוק מכל תהליך החקיקה. מדובר כאן בהיקף, נניח, של עד 7 מיליארד שקלים. מאיפה יבואו ה-7 מיליארד שקלים האלו? בואו נדבר על זה. יקצצו בשירותים האזרחיים? ייקחו מהרזרבות? ייקחו מהגירעון? יעשו "פלאט"? אנחנו צריכים לדעת את זה. 

<אראל מרגלית (המחנה הציוני):>
ייקחו מקצבאות הילדים? 

<זהבה גלאון (מרצ):>
ייקחו מקצבאות – מאיפה זה יבוא? ברצינות, מאיפה זה יבוא? בשביל מה ישבנו כאן בכל דיון ודנו ועל קוצו של יוד, כל דבר פה דנו ודנו וככה והחליטו, מה אתה מצפה מאתנו? אנחנו צריכים אחר כך לחזור לוועדה הזאת ולהמשיך להידיין אצלך גם בנושאים אחרים. 
מישהו צריך לקחת אחריות פה. קודם כול, יושב-ראש הכנסת, זה מחפיר שיושב-ראש הכנסת מאפשר מהלך כזה, להביא הסתייגויות כאלה בסך של עד 7 מיליארד שקלים למליאה כדי לעקוף החלטות גם של הוועדה המשותפת, גם את ההחלטות של הוועדה הזו. זה הרי לא מתקבל על הדעת. היועץ המשפטי של הכנסת – תכף תתייחס היועצת המשפטית של הוועדה. אתם צריכים להגן על כבודה של הכנסת. יש בכל זאת איזו פרוצדורה בחקיקה, יש איזה כבוד בחקיקה, אי-אפשר לעשות מכל דבר חוכא ואטלולא, גוררים את הוועדה הזאת כאילו היינו איזו נבלה בשוק. תסלח לי שאני אומרת את זה ככה. ככה גוררים אותנו, מבקשים מאתנו - - -
<יצחק וקנין (ש"ס):>
מה את רוצה? כל שנתיים בחירות? כל שנה? 

<זהבה גלאון (מרצ):>
לא מעניין אותי עכשיו בחירות. יש פרוצדורה של חקיקה, גוררים אותנו באופן מחפיר לבוא להצביע במליאה על הסתייגויות שהולך להביא ראש הוועדה המשותפת. לא היה כדבר הזה, לא היו כסכומים האלו, זה חסר תקדים. אני קוראת לך, אדוני היושב-ראש, דווקא בגלל שיש לי הערכה כל כך גדולה אליך. עכשיו אני מבינה מה ניסית לעשות, אתה אומר: אצלי לא אתן לזה, אבל אתה נותן את זה כשאתה מעלה את זה למליאה באופן הזה. אל תיתן לזה יד, אני ממש מבקשת ממך.
<אראל מרגלית (המחנה הציוני):>
כשפתחנו את האפשרות להסתייגות. 

<היו"ר משה גפני:>
תודה רבה. חברת הכנסת אורלי לוי, ואחריה – חבר הכנסת מיקי לוי.

<אורלי לוי אבקסיס (ישראל ביתנו):>
אדוני היושב-ראש, אני באמת רוצה לשאול מה מטרת ועדת הכספים? לשם מה בכלל ישבנו, התכנסנו, דנו פה, רבנו פה, המשכנו פה עד השעות הקטנות של הלילה, הרבה פעמים כדי להשיג פרויקטים חברתיים, בין היתר - - -
<היו"ר משה גפני:>
סליחה רגע. מה זה, בצלאל, ששוב הבית היהודי מציל את החרדים שלקחת אותי עם הפנצ'ר? שהצלת אותי זה בסדר, אבל מתי זה שוב? מתי הייתה הפעם הקודמת שהבית היהודי הציל אותנו? סליחה, אורלי, תתחילי שוב.
<בצלאל סמוטריץ' (הבית היהודי):>
- - -
<מיקי לוי (יש עתיד):>
מה, הוא החליף לך את הפנצ'ר? 

<היו"ר משה גפני:>
לא, הוא לקח אותי ברכב, הוא עבר שם. 
<בצלאל סמוטריץ' (הבית היהודי):>
זה היה לפני הרבה שנים. 
<מיקי לוי (יש עתיד):>
עזרה רצינית.

<היו"ר משה גפני:>
העוזרים שלי טיפלו בזה.

<היו"ר משה גפני:>
מה זה שוב? היום הצלת אותי. הייתה עוד פעם קודמת שאני לא יודע?

<בצלאל סמוטריץ' (הבית היהודי):>
אני אומר לפרוטוקול - - - 

<עפר שלח (יש עתיד):>
הוא פשוט מתכנן את הפעם הבאה.

<מנחם אליעזר מוזס (יהדות התורה):>
כל המציל נפש כאילו הציל עולם ומלואו.
<היו"ר משה גפני:>
סליחה, אורלי, בבקשה, תתחילי מהתחלה.

<בצלאל סמוטריץ' (הבית היהודי):>
גפני, הצלתי את הממשלה, בזכותי יש תקציב.

<אורלי לוי אבקסיס (ישראל ביתנו):>
אני חושבת שלא הבנתם. הכוונה של הקדוש ברוך הוא הייתה לעכב אותך כדי שאנחנו לא נהפוך להיות פה גיור רפורמי לתקציב, אבל בא בצלאל והציל את הממשלה. 

<זהבה גלאון (מרצ):>
תאמין לי שאני מצילה אותך, לא בצלאל.
<היו"ר משה גפני:>
אורלי, בבקשה. לא להפריע, אני מתנצל.

<אורלי לוי אבקסיס (ישראל ביתנו):>
עכשיו לענייננו, אני באמת שואלת שאלת תם, מה מטרת ומה תפקיד ועדת הכספים? דנו כאן, רבנו כאן, ניסינו להציל פרויקטים חברתיים, ועל 75 מיליון שקלים לרופאים בפריפריה נאבקנו אני חושבת כמו - - -
<אראל מרגלית (המחנה הציוני):>
לילה שלם.
<אורלי לוי אבקסיס (ישראל ביתנו):>
אני לא יודעת אם היה פה תקדים. לאחר מכן ראינו איך באים לפגוע לנו - - -
<מיקי לוי (יש עתיד):>
באימהות חד-הוריות. 

<אורלי לוי אבקסיס (ישראל ביתנו):>
בדיוק, באימהות החד-הוריות שבאמת היום קורסות.

<היו"ר משה גפני:>
את הנושא של הרופאים בפריפריה את התחלת. 

<אורלי לוי אבקסיס (ישראל ביתנו):>
נכון, חשפנו פה.

<היו"ר משה גפני:>
הבאת לי את הנייר הזה ואני גם כן נדלקו לי הפיוזים. אחרי זה, אראל, כל האופוזיציה הייתה - - -
<אורלי לוי אבקסיס (ישראל ביתנו):>
נכון, וזה היה בעיתוי כזה שדנו בפרק הבריאות. אבל חשפנו פה תרגיל של – אני לא יודעת אם זה של האוצר או של אחרים – לעצור פרויקט חברתי שבא לתקן עוול כבד מאוד. אחר כך נלחמנו על החד-הוריות, נלחמנו על הפנסיה. 

<היו"ר משה גפני:>
גם הקואליציה.
<אורלי לוי אבקסיס (ישראל ביתנו):>
נלחמנו על הפנסיות של הציבור ונכשלנו שם. בכמה כסף היה מדובר שם? 

<היו"ר משה גפני:>
250 מיליון, לדברי האוצר.
<אורלי לוי אבקסיס (ישראל ביתנו):>
250 מיליון לדברי האוצר. עכשיו בזה שאנחנו מתכנסים פה בעצם היום, אנחנו אומרים שכל מה שעשינו זה כמו עבודה מיותרת, זה כמו על הקרח, מה שאומרים הצעירים. אני חושבת שזה גם בהתאם לחוק, ותכף אפרט את הסעיפים בחוק התקציב. אנחנו אומרים: עכשיו הוועדה המשותפת שלא הצליחה להעביר איזושהי המלצה לתקציב הביטחון, למסגרת של התקציב, שולחת אותנו להיות מין חותמת גומי בלי לדעת – אני חייבת לומר, לא הייתי שותפה לחלק מן הדיונים, זה דיונים סגורים, חשאיים – אין לנו מושג מה היו הטיעונים שם, לאן הולך הכסף. כמו שאמר קודם עפר, זה יכול להיות למסיבת סיום של הרמטכ"ל או מפקד אחר, וההשפעות של אותה החלטה הן השפעות הרות גורל על כל התקציב שנדון כאן. 
אני רוצה לומר לאדוני היושב-ראש, במידה שאנחנו נאשר את זה, את הכחול כמו שהצעת, ונגיע למליאה וההסתייגות תעבור, הסתייגות שבעצם מהותה היא עוד הוספה של מיליארדים לתקציב, אין מצב אחר שכל תקציב המדינה לא נפתח בחזרה, כי יש לזה השלכות. מאיפה יבוא הכסף? גם לגבי סעיפי רזרבה יש פה הוראות מאוד מאוד מפורטות בחוק התקציב.
<מנחם אליעזר מוזס (יהדות התורה):>
באיזה דף?
<אורלי לוי אבקסיס (ישראל ביתנו):>
אקריא לך, בעמוד 1,177 סעיף 12 פרק ד': שונות, וסעיף 13. ואני אומרת, להביא 7 מיליארד שקלים שנלחמנו על 50 מיליון שקלים על חד-הוריות ולא נמצא חלק מהכסף - - - 

<דוד ביטן (הליכוד):>
ואמרו שצריך לאזן. 

<אורלי לוי אבקסיס (ישראל ביתנו):>
מאיפה יאזנו? מאיפה נביא את הכסף?
<אראל מרגלית (המחנה הציוני):>
7 מיליארד.
<אורלי לוי אבקסיס (ישראל ביתנו):>
אני רוצה להקריא לכם את הסעיף. פרק ד': שונות: "בשנות הכספים 2015 ו-2016 לגבי שימוש בסכומים שבסעיף בתקציב "רזרבה כללית"" – גם לזה יש הוראות – "למטרה שבמסגרת הפעילות של משרד ראש הממשלה לפי סעיף 12 לחוק יסודות התקציב, יקראו את הסעיף האמור כאילו נאמר בסוף סעיף קטן (א) שבו "לעניין סעיף זה, "הוועדה" – ועדה מיוחדת שתמנה ועדת החוץ והביטחון של הכנסת מקרב חבריה". ובפירוט, מה שאומר: "סעיף לחוק יסודות התקציב קובע כי שר האוצר רשאי" – שר האוצר לא פנה אלינו, חייב לומר, פנתה אלינו הוועדה המשותפת. שר האוצר לא פנה. "בהודעה לוועדת הכספים של הכנסת, לקבוע את המטרות אשר להן יוצאו הסכומים וימולאו המשרות שבסעיף תקציב "רזרבה כללית", ובלבד שלא יגדיל בדרך זו תכנית בסכום העולה על שיעור מסוים הקבוע בחוק, אלא באישור מוקדם של הוועדה". אין מצב שזה לא חוזר לוועדת הכספים. הייתי רוצה עכשיו לעצור את הוועדה, לבקש מהיועץ המשפטי לכנסת לבוא ולתת לנו את חוות דעתו, מה אומרות ההשלכות. 

<היו"ר משה גפני:>
היועצת המשפטית תאמר. אסי.

<אורלי לוי אבקסיס (ישראל ביתנו):>
אבל מאחר שלא היה תקדים, ואנחנו היום בעיצומו של תקדים, אנחנו צריכים להיות זהירים שבעתיים, כי אנחנו יוצרים את ההלכה. ופה היום אתה נותן את היד שלך ליצור הלכה שהיא מסוכנת מאוד להתנהלות דמוקרטית בהמשך. 
אני דורשת שנפסיק את הוועדה, לא נדון בזה בכלל, זה לא מכבד אותנו, זה לא מכבד את הציבור, בטח לא את אלה שמסתכלים עלינו ואומרים: על מה אלה מצביעים ועל מה הם מדברים. אם נאשר את זה כמכלול אנחנו פושעים לתפקידנו. לא ייתכן שחבר כנסת יצביע בעבור משהו שאין לו מושג בו, שהדברים לא נחשפו בפניו, שאלו שיש להם מושג בו הצביעו כולם פה אחד, פרט לאורן חזן, נגדו. 

<יצחק וקנין (ש"ס):>
הוא ייזכר לטוב. 
<אחמד טיבי (הרשימה המשותפת):>
אל תקלי ראש באורן חזן.
<אורלי לוי אבקסיס (ישראל ביתנו):>
ואנחנו עכשיו באים להכשיר את מה שלא הקואליציה ולא האופוזיציה רוצים. לא ייתכן שבלי דיון מעמיק – הוועדה הזו היא לא חותמת גומי והיא לא באה להכשיר שום שרץ. אנחנו צריכים להבין שאנחנו נמצאים בנקודה, שוב פעם אני אומרת, הנקודה הזו היא קריטית, פה נקבעת ההלכה. האם אדוני רוצה לקבוע הלכה שוועדת הכספים מיותרת? כי זה מה שזה אומר. אתה כיושב-ראש ועדת הכספים צריך לומר: עד כאן, אני לא אהיה זה שיגזור מיתה לוועדה הזאת.
<היו"ר משה גפני:>
תודה רבה. מיקי לוי.
<עפר שלח (יש עתיד):>
הערה, ברשותך, היושב-ראש, בהמשך למה שאמרה אורלי. 

<היו"ר משה גפני:>
כן, עפר, אבל דקה.
<עפר שלח (יש עתיד):>
הסעיף שאורלי הקריאה, מי שמבין אותו - - - 

<היו"ר משה גפני:>
אבל הוא לא הסעיף הזה. העיקרון ברור.
<עפר שלח (יש עתיד):>
מי שיודע על מה הוא מדבר, ואתה יודע על מה הוא מדבר, גם אומר שהרזרבה הכללית איננה רזרבה.

<אורלי לוי אבקסיס (ישראל ביתנו):>
נכון.

<באסל גטאס (הרשימה המשותפת):>
אין רזרבה, אין סעיף כזה בכלל. איפה יש סעיף שנקרא "רזרבות כלליות"?

<עפר שלח (יש עתיד):>
אלה כספים שכבר מיועדים למשהו. זאת אומרת, גם הטיעון שהכסף הזה יבוא מהרזרבה אין לו רגליים.

<אורלי לוי אבקסיס (ישראל ביתנו):>
אז הם משנים את התקציב.

<דוד ביטן (הליכוד):>
מה סכום הרזרבה? 

<היו"ר משה גפני:>
בגלל זה קראתי לאסי. תודה רבה. חבר הכנסת מיקי לוי.
<עפר שלח (יש עתיד):>
9.6, ואם תקרא את 12, ואם לא, אסביר לך בצד.
<היו"ר משה גפני:>
אין צורך.

<עפר שלח (יש עתיד):>
הכסף הזה לא עומד.

<באסל גטאס (הרשימה המשותפת):>
אין רזרבות, מחקו את זה. 

<היו"ר משה גפני:>
עפר, יש פה חברים שיודעים בדיוק.

<עפר שלח (יש עתיד):>
מאה אחוז.

<היו"ר משה גפני:>
חבר הכנסת מיקי לוי, ואחריו – חבר הכנסת מוזס.

<באסל גטאס (הרשימה המשותפת):>
במספרים, איפה?

<אורלי לוי אבקסיס (ישראל ביתנו):>
לא במספרים, במילולי.

<מיקי לוי (יש עתיד):>
אדוני היושב-ראש, כל הכבוד לך על היושרה.

<היו"ר משה גפני:>
תודה רבה.

<מיקי לוי (יש עתיד):>
בהצעת חוק תקציב הביטחון אני תומך בעמדתו של חבר הכנסת מוטי יוגב. אסור לאשר את תקציב הביטחון במתכונת שבוצעה ויש ללכת לבחירות, זה מה שאמר יוגב. ובעניין הזה הממשלה והקואליציה החליטו לעלות על ועדת הכספים - - -

<קריאות:>
- - -

<היו"ר משה גפני:>
באסל, עפר, אורלי, זה לא בסדר, באמת, זה לא כבוד לחברים. 

<מיקי לוי (יש עתיד):>
חברים, אתם מפריעים, אני לא הפרעתי.

<היו"ר משה גפני:>
מקשיבים לכל אחד, צריך להקשיב גם לו, לא להפריע לו. בבקשה.

<מיקי לוי (יש עתיד):>
הממשלה והקואליציה החליטו לעלות הבוקר על ועדת הכספים עם D9.

<היו"ר משה גפני:>
מה?

<מיקי לוי (יש עתיד):>
החליטו לעלות עם D9 – זה כבר הפך להיות משפט שבשגרה - D9, יש כבר D10, אולי צריך לשנות את זה – ולדרוס כל הליך חוקי בדרך לאישור תקציב המדינה. אתם, אדוני, והממשלה הופכים פה את הכנסת, ואת ועדת הכספים בפרט, לחותמת גומי ריקה מתוכן וריקה ממשמעות. אל תיתן לזה להתקיים. ובעניין הזה נשאלת השאלה הגדולה: מהיכן יבוא הכסף? מאיפה יבוא סכום אדיר כזה? מה, בדקה התשעים, בשבוע 7 מיליארד שקל מוצאים מקורות? או שיגדילו את הגירעון, ה-2.9 הוא חלום והוא יהפוך ל-4.6, אלוהים יודע. 
ולכן, אין מספרים, אדוני. הכול בכאילו כדברי הגשש. כאילו דנו ואישרנו, כאילו יש תקציב, כאילו יש ממשלה. אדוני היושב-ראש, שוב תודה על היושרה. 

<היו"ר משה גפני:>
תודה רבה.
<מיקי לוי (יש עתיד):>
אתה אינך יכול להיות שותף לדיל שאינו כשר, אבל מאוד מאוד מסריח. אני ממליץ לך לעצור את הוועדה. 
<היו"ר משה גפני:>
תודה רבה. חבר הכנסת מוזס, ואחריו – חבר הכנסת דוד ביטן.
<מנחם אליעזר מוזס (יהדות התורה):>
אדוני היושב-ראש, אני מציע לקרוא בדף 1,178 מה שכתוב שם: שבמקום ועדת הכספים של הכנסת בראשותך, הוועדה המיוחדת שתמנה ועדת החוץ והביטחון של הכנסת מקרב חבריה, אפילו לא הוועדה המשותפת, אלא רק - - -
<עפר שלח (יש עתיד):>
זה משהו אחר.
<מנואל טרכטנברג (המחנה הציוני):>
זה משהו אחר. זה השימוש ברזרבות לצרכים של משרד ראש הממשלה. 

<מנחם אליעזר מוזס (יהדות התורה):>
נכון, של משרד ראש הממשלה, אני יודע, על זה אני מדבר. אני אומר, מדוע שלא תהיה ועדה משותפת גם לכספים? למה זה רק בוועדת החוץ והביטחון? 

<מנואל טרכטנברג (המחנה הציוני):>
לא, זה משהו אחר.

<מנחם אליעזר מוזס (יהדות התורה):>
איפה חברי ועדת הכספים? 

<יצחק וקנין (ש"ס):>
מוזס, תספור את העמודים.
<מנואל טרכטנברג (המחנה הציוני):>
אתה צודק.

<מנחם אליעזר מוזס (יהדות התורה):>
אני יודע, אני צודק, אז תגידו לו שאני צודק, הוא לא שומע. תשמעו, חברים, מעבר לכך שמענו כאן משר האוצר לפני כמה שבועות כשהוא היה כאן שיש עודף גבייה של כ-8 מיליארד שקל, ועד סוף דצמבר יהיה עודף של עד 14 מיליארד, וכתוצאה מהתקציב של שנת 2015, שמדובר שם על אחד חלקי 12, נשארו עוד 16 מיליארד - יחד אנחנו רואים 30 מיליארד. בחוברת הזאת, כפי שנאמר לי, עדיין לא מוצאים את הביטוי לזה.
<דוד ביטן (הליכוד):>
לא, בדצמבר יוציאו את כל הכסף - - -
<מנחם אליעזר מוזס (יהדות התורה):>
איפה זה? אבל זה לא מופיע. מה זאת אומרת?

<אורלי לוי אבקסיס (ישראל ביתנו):>
ויכולנו להציל את הפנסיות ואת החד-הוריות, ועוד הרבה דברים. 

<מנחם אליעזר מוזס (יהדות התורה):>
איך? אז איך? יכלו לסדר הרבה דברים בזה. איפה ה-30 מיליארד האלה? האם יש מישהו שיכול לענות? איפה ה-30 מיליארד ששר האוצר אמר כאן לפני חודש?
<דוד ביטן (הליכוד):>
30 מיליארד?
<מנחם אליעזר מוזס (יהדות התורה):>
30 מיליארד. 14 מיליארד מעודף גבייה, ו-16 מיליארד כתוצאה מזה שבתקציב 2015 היה רק 1 חלקי 12.
<היו"ר משה גפני:>
אבקש מהאוצר תשובות.
<מנחם אליעזר מוזס (יהדות התורה):>
והדבר השני שלא שמעת, אדוני היושב-ראש, שבעמוד 1,178 מוציאים את כל הנושא של משרד ראש הממשלה, כל הנושא ההוא מוועדת הכספים רק לאיזו ועדה של חברי ועדת החוץ והביטחון. אני מוחה על כך שאין שם שום נציגות, לא אתה – זאת לא הוועדה המשותפת, אלא רק ועדה של החוץ והביטחון. אתה מודע לכך, אדוני היושב-ראש? 
<היו"ר משה גפני:>
כן. תודה. חבר הכנסת דוד ביטן.

<דוד ביטן (הליכוד):>
קודם כול, אני לא מתרגש בכלל מזה שמשרד הביטחון רוצה יותר תקציב. ואם היינו עושים ועדה משותפת לכספים ולרווחה, אז היו רוצים גם ברווחה עוד 20 מיליון, ואם היינו עושים לחינוך, היה כנ"ל. אף פעם הביטחון לא מרוצה ממה שנותנים לו ותמיד הוא דורש יותר. המחויבות שלנו זה לאשר תקציב מאוזן. אם הוא לא מאוזן אז – לשם זה כל הישיבות שהיו וכל הוועדות בוועדת הכספים. בכל מקרה, גם אם תאושר הסתייגות כזאת, אז יהיו חייבים להביא את זה לוועדת הכספים כדי לראות מאיפה הכסף. נצטרך להפסיק את דיוני התקציב, את ההצבעות באמצע ולהביא, ואז אנחנו עוד פעם בבעיה. הרי אי-אפשר להשאיר את זה איך שזה. וזאת גם הסתייגות לא חוקתית, לדעתי – זה משהו לא הגיוני, 7 מיליארד שקל, כי מאחוזי התקציב זה מאוד גבוה – ובכל מקרה, היא תסתור את חוק יעד הגירעון. אתה לא יכול לאשר מצד אחד את חוק יעד הגירעון במליאה - - - 

<היו"ר משה גפני:>
מה אתה מציע לעשות? 

<דוד ביטן (הליכוד):>
אני מציע לאשר את התקציב כפי שהוא.
<מנואל טרכטנברג (המחנה הציוני):>
אבל איך זה מסתדר עם מה שאמרת עד כה, דוד?
<דוד ביטן (הליכוד):>
כל שנה יש תוספת תקציב שנעשית, ותמיד תקציב הביטחון מקבל עוד כמה מיליארדים, זה לא דבר חדש. אז הביטחון לא ייפגע. לדעתי, צריך לאשר את התקציב.
<היו"ר משה גפני:>
אתה צודק.
<דוד ביטן (הליכוד):>
אני מתפלא על הוועדה ההיא, אתה יכול להביא גיבוש של הצעה, היא לא הביאה כלום.

<היו"ר משה גפני:>
בדיוק, הם העמידו אותנו במצב הזה.
<דוד ביטן (הליכוד):>
הכי טוב זה להגיד שלא מאשרים.

<אורלי לוי אבקסיס (ישראל ביתנו):>
על איזה ועדה אתה מדבר?
<היו"ר משה גפני:>
על הוועדה המשותפת.

<עפר שלח (יש עתיד):>
אין לנו מנדט לזה.

<דוד ביטן (הליכוד):>
לא נכון. אז מה צריך את הוועדה?

<מנואל טרכטנברג (המחנה הציוני):>
אבל, דוד, ניסיתי. אני אומר לך, ניסיתי להביא הצעה קונסטרוקטיבית, לא נתנו לי.
<אורלי לוי אבקסיס (ישראל ביתנו):>
אז שתתכנס שוב ושתנסה להגיע להסדר.
<עפר שלח (יש עתיד):>
תבין, מעמדנו במשותפת אל מול תקציב הביטחון הוא כמעמד ועדת הכספים אל מול תקציב המדינה. 
<דוד ביטן (הליכוד):>
אבל ועדת הכספים יכולה בהסתייגות שהיא מאשרת פה להעלות את התקציב.

<עפר שלח (יש עתיד):>
אנחנו לא יכולים.

<דוד ביטן (הליכוד):>
למה אתה לא יכול לתת הסתייגות?

<עפר שלח (יש עתיד):>
הנה, אומר לך חבר הכנסת טרכטנברג שניסינו לעשות את זה.
<אורלי לוי אבקסיס (ישראל ביתנו):>
כי אנחנו לא יודעים על מה אנחנו מצביעים.
<דוד ביטן (הליכוד):>
לדעתי צריך לאשר, ולומר לראש הממשלה וגם למערכת הביטחון - - -

<קריאות:>
- - - 

<היו"ר משה גפני:>
דוד, דקה, אם אפשר, אני רוצה לשמוע את המשפט הזה עוד הפעם, אתה חבר במפלגת השלטון, אני שותף אתך בקואליציה, דבריך חשובים לי, אני רוצה לדעת. אני מבקש לא להפריע.

<דוד ביטן (הליכוד):>
אני אומר לאשר את התקציב כפי שהוא ולהצהיר הצהרה שבמסגרת של תוספת התקציב שתהיה במהלך 2016 - -
<אורלי לוי אבקסיס (ישראל ביתנו):>
לחזור לוועדה.
<דוד ביטן (הליכוד):>
- - נחזיר לוועדה את הדיון על תוספת תקציב הביטחון. חבל שהורידו את המע"מ.
<אורלי לוי אבקסיס (ישראל ביתנו):>
עם ההשלכות לגבי כל חוק התקציב? עם ההשלכות לפתיחת כל ספר התקציב?
<דוד ביטן (הליכוד):>
לא, נאשר את זה כפי שזה, כי הוועדה הזאת זה - - -
<אורלי לוי אבקסיס (ישראל ביתנו):>
אבל אתה סותר את עצמך, דוד.

<עפר שלח (יש עתיד):>
וכשההסתייגות תבוא למליאה תצביע נגדה?

<דוד ביטן (הליכוד):>
לא, לא צריכה להיות הסתייגות.

<אורלי לוי אבקסיס (ישראל ביתנו):>
אבל זה העניין, הם רוצים להעלות את ההסתייגות.

<עפר שלח (יש עתיד):>
אם אתה מאשר עכשיו, אתה מאשר בעצם את התרגיל שבו ההסתייגות תבוא למליאה, ואתה בעצמך אומר שהיא לא חוקתית.
<דוד ביטן (הליכוד):>
לא, אני אומר שצריך לפנות לראש הממשלה.

<היו"ר משה גפני:>
הוא לא מציע הסתייגות. הוא אומר שבמהלך 2016 נדבר על תקציב הביטחון. הוא לא בעד הסתייגות.
<דוד ביטן (הליכוד):>
כן.

<עפר שלח (יש עתיד):>
מאה אחוז. אבל לאשר את התקציב עכשיו זה לאשר את זה שההסתייגות של חבר הכנסת הנגבי תבוא למליאה.
<דוד ביטן (הליכוד):>
אני לא בעד הסתייגות. אני אומר שלא תהיה הסתייגות, לא נצביע עליה, ולא תבוא.

<היו"ר משה גפני:>
תודה. תודה, דוד. חבר הכנסת איתן ברושי.
<איתן ברושי (המחנה הציוני):>
אני רוצה להעיר הערה, אדוני היושב-ראש, אני לא יודע מי יושב פה באולם חוץ מאתנו, אבל אין נציג בכיר מהאוצר.
<היו"ר משה גפני:>
יש. יעל מבורך פה ואסי מסינג, הם פה.
<דוד ביטן (הליכוד):>
ורציתי להגיד שחבל שהפחיתו את המע"מ. לא היו צריכים להפחית את המע"מ, לא הרגשנו את המע"מ בכלל. 

<איתן ברושי (המחנה הציוני):>
גפני, קודם כול אני סומך עליך, ואני אומר שיש פה פרוצדורה ויש פה מהות. אנחנו לא אופוזיציה למדינה, קודם כול, ולא לביטחון. 
<היו"ר משה גפני:>
נכון.

<איתן ברושי (המחנה הציוני):>
כדאי להגיד את זה פה. 

<אראל מרגלית (המחנה הציוני):>
- - -

<איתן ברושי (המחנה הציוני):>
זה מפריע לי, אראל, בתור יושב-ראש האופוזיציה תמתין.

<אראל מרגלית (המחנה הציוני):>
סליחה.

<איתן ברושי (המחנה הציוני):>
אנחנו לא אופוזיציה למדינה ולא לביטחון. גם אם התקציב היה מתנהל כסדרו והיינו רואים שיש פה בעיה היה ויכוח על תקציב הביטחון, הוא לא נגמר בוועדות המצומצמות, הוא לא היה נגמר פה. הוא התנהל גם במליאה. ואני מגנה את מי שאומר פה, עפר, מסיבות לרמטכ"לים, תפסיקו לפגוע באנשי הקבע ובצבא. הביטחון פה יקר לכולם. אני לא מקבל את ההערות הציניות על תקציב הביטחון. והנה, תראו מה שהרמטכ"ל עושה. 
<עפר שלח (יש עתיד):>
איתן, היות ויש לך בעיה בהבנת הנקרא. 
<איתן ברושי (המחנה הציוני):>
יש לי בעיה אתך, לא עם הבנת הנקרא.

<עפר שלח (יש עתיד):>
אז רק כדי להסביר לך.

<איתן ברושי (המחנה הציוני):>
אל תסביר לי, אני לא זקוק לשיעורי עזר.

<היו"ר משה גפני:>
עפר, עפר.

<עפר שלח (יש עתיד):>
שב בשקט - - -
<איתן ברושי (המחנה הציוני):>
אני לא זקוק לשיעורי עזר שלך.

<היו"ר משה גפני:>
עפר, אתן לך - - -

<עפר שלח (יש עתיד):>
אני הערתי את זה - - -

<איתן ברושי (המחנה הציוני):>
אתם הייתם בממשלה הקודמת, אני לא זקוק לשיעורי עזר. אבל תן לי לסיים.

<עפר שלח (יש עתיד):>
איתן ברושי - - - 

<היו"ר משה גפני:>
לא, עפר. איתן.

<איתן ברושי (המחנה הציוני):>
תן לי לסיים. לא, אני אתן לך.

<עפר שלח (יש עתיד):>
אני הערתי על זה שאי-אפשר להביא - - -
<איתן ברושי (המחנה הציוני):>
אתה לא המומחה היחידי פה לביטחון, אז אני לא נותן לך. אתה לא תעיר לי הערות. 
<עפר שלח (יש עתיד):>
אבל אתה - - -
<איתן ברושי (המחנה הציוני):>
אתה לא המומחה היחידי לביטחון.

<עפר שלח (יש עתיד):>
אבל אתה מעיר לי הערה בלי להבין על מה אני מדבר בכלל. 
<איתן ברושי (המחנה הציוני):>
אני מעיר לך הערה. אתה לא מבין על מה אתה מדבר. 

<היו"ר משה גפני:>
עפר, אתה רוצה שאאפשר לך? עפר, זה מפריע.

<איתן ברושי (המחנה הציוני):>
אתה לא פעם ראשונה פוגע בכוחות הביטחון. 

<קריאות:>
- - -

<איתן ברושי (המחנה הציוני):>
אתה לא תפגע בביטחון. 

<היו"ר משה גפני:>
אורלי. איתן, תאמר את דבריך, אני אאפשר לעפר משפט.
<איתן ברושי (המחנה הציוני):>
אני לא מסכים שהוא ילמד אותי מה זה ביטחון. אני עוד יכול לעזור לו להבין. הוא לא המומחה היחידי פה לביטחון.

<היו"ר משה גפני:>
איתן, תעזוב אותו עכשיו, תגיד את דבריך.

<איתן ברושי (המחנה הציוני):>
אז אני אומר את דברי. אנחנו לא אופוזיציה למדינה ולא לביטחון ולא לצה"ל. והנה, הרמטכ"ל נוקט בצעדים חריגים וועדת החוץ והביטחון בעצמה לא אישרה את התקציב מתוך דאגה. אבל גם אם הייתה פרוצדורה כתקנה היה ויכוח ויש ויכוח על תקציב הביטחון, כי מרכיב תקציב הביטחון בתקציב הלאומי הוא מאוד גדול, ולכן השאלות החברתיות תמיד קיימות. לא מובן לי מדוע יושב-ראש ועדת החוץ והביטחון לא פה.

<אורלי לוי אבקסיס (ישראל ביתנו):>
נכון.
<איתן ברושי (המחנה הציוני):>
ומדוע שר האוצר לא פה. לכן, אני מציע להפסיק את הישיבה עד שיבוא לכאן – אדוני היושב-ראש, אתה שליח, בסידור שלנו אומרים שלא כועסים על השליח, אז לא כועסים עליך, ואני הולך אתך.
<היו"ר משה גפני:>
לא משנה, גם אם כועסים עלי אני - - -
<איתן ברושי (המחנה הציוני):>
לכן, אני מציע להפסיק את הישיבה ולהביא לכאן את צחי הנגבי שאחראי על תקציב הביטחון בתור יו"ר ועדת החוץ והביטחון.
<אורלי לוי אבקסיס (ישראל ביתנו):>
שיסביר למה הוא רוצה שנאשר את זה.
<איתן ברושי (המחנה הציוני):>
ולהביא לכאן את שר האוצר, משום שמחלוקת הייתה קיימת גם אם לא הייתה פרוצדורה. ומצד שני, גפני, התפקיד שלך, ואתה מומחה לרבע את המעגל, צריך למצוא פה את הדרך הנכונה שגם יהיה למדינה תקציב וגם יהיה לה ביטחון. ולכן, אני חושב שיש לנו שתי בעיות. אי-אפשר לסכם את זה בלי שר האוצר ובלי יושב-ראש ועדת החוץ והביטחון. תודה.

<היו"ר משה גפני:>
תודה רבה.
<אחמד טיבי (הרשימה המשותפת):>
אדוני היושב-ראש, לא דיברתי, הערה לסדר. אני רוצה לפנות לאיתן. באסל ואני לא כל כך מתעניינים בנושאי ביטחון, אבל אנחנו חברי כנסת ותיקים. אתה פגעת פגיעה אישית בחבר הכנסת עפר שלח, אני מציע לך לחזור בך מהדברים, כי זה פוגע באווירה. 

<מנחם אליעזר מוזס (יהדות התורה):>
פוגע בביטחון. 

<איתן ברושי (המחנה הציוני):>
בתור אחד שאחראי פה על הנימוסים, אני לא מקבל את הבקשה, כי אני לא חושב שפגעתי, אבל אם פגעתי, אני לוקח את זה חזרה. אני חושב שעפר לא פעם ראשונה פוגע במערכת הביטחון. 

<אראל מרגלית (המחנה הציוני):>
איתן, די.
<איתן ברושי (המחנה הציוני):>
גם בדברים שהוא אומר וגם בדברים שהוא כותב. אבל אם פגעתי אני לוקח את זה חזרה. 

<היו"ר משה גפני:>
חבר הכנסת באסל גטאס, ביקשת.

<מיכל בירן (המחנה הציוני):>
זה נשמע כמו התנצלות של ביבי אחרי ה"נוהרים לקלפיות". 

<מנואל טרכטנברג (המחנה הציוני):>
זה נשמע כמו ההתנצלות של טיבי.
<היו"ר משה גפני:>
אבל איך בתקציב הביטחון, בסוף, אתה לוקח את הכותרת? באסל, בבקשה, אם אפשר בקצרה.

<באסל גטאס (הרשימה המשותפת):>
באמת לא מרגישים גם, ולא היינו מעורבים ולא רוצים להיות מעורבים בעניין של תקציב הביטחון. 

<היו"ר משה גפני:>
אתה עושה טעות גדולה, בגלל שתקציב הביטחון משליך על התקציב של היישובים הערביים.

<באסל גטאס (הרשימה המשותפת):>
בטח, אבל זה מה שהלכתי להגיד.

<איתן ברושי (המחנה הציוני):>
על הטבות המס.
<היו"ר משה גפני:>
על הטבות המס.

<אחמד טיבי (הרשימה המשותפת):>
זה הסיפה של הדברים שלו.
<באסל גטאס (הרשימה המשותפת):>
אבל ההרגשה היא שאנחנו חיים במדינה – בעצם בצבא שיש לו מדינה ולא ההפך. תקציב ביטחון שהוא הדבר המרכזי והעיקרי ולא רק משליך.
<דוד ביטן (הליכוד):>
אבל בעזה כל התקציב זה לחמאס, הכול, הכול לביטחון, כל התקציב. 

<היו"ר משה גפני:>
אם אפשר, לא להעביר את זה – באסל, אני מבקש ממך.

<באסל גטאס (הרשימה המשותפת):>
לא להשיב.

<היו"ר משה גפני:>
לא להשיב. יש לי צרות גם בלי זה, בלי לפתוח עכשיו דיון שאני לא רוצה לדון בו. 
<דוד ביטן (הליכוד):>
100% של התקציב זה לחמאס, זה בכלל לא הולך לאף אחד, לא לרווחה, לא לכבישים, לא לדיור, לכלום, אז מה אתה בא לטעון? 

<אראל מרגלית (המחנה הציוני):>
יש לנו דיון רציני, נישאר בו. 

<היו"ר משה גפני:>
בדיוק, צריך להישאר בדיון עצמו. באסל, בבקשה.
<באסל גטאס (הרשימה המשותפת):>
חבר'ה, אני חושב, ולא בציניות, שצריך לנהל שני תקציבים: תקציב של כולנו, של המדינה, של האזרחים, של הצרכים, ושם עיקר הדיון; ולעשות תקציב אחר לגמרי במסלול אחר לגמרי. ממילא אין שקיפות, ממילא אף אחד לא יודע מה קורה שם.
<מיקי לוי (יש עתיד):>
זה סודי.
<באסל גטאס (הרשימה המשותפת):>
אז לנהל אותו בצורה נפרדת מחוץ לכנסת. שתהיה מדינה טוטליטרית כפי שבעצם היא הולכת.
<היו"ר משה גפני:>
מה לעשות, אבל זה משולב אחד בשני, זה אותו תקציב, באסל.

<באסל גטאס (הרשימה המשותפת):>
ואז אנחנו יכולים להשפיע ולדעת מה הולך. זו הסתייגות.
<היו"ר משה גפני:>
הצעתך נרשמה. אין יכולת לעשות את זה. אין יכולת. הערה, לפי שאני נותן ליועצת המשפטית, אני מבקש בקצרה, עפר, ממש חצי משפט. 

<עפר שלח (יש עתיד):>
אני מבין שיש חברי כנסת, לא רוצה להעליב יותר מבן-אדם אחד.

<היו"ר משה גפני:>
לא, אל.

<עפר שלח (יש עתיד):>
אני מבין שלחבר הכנסת ברושי צריך להסביר דברים באופן מאוד מאוד מפורט כדי שהוא יבין. ההערה שלי לא הייתה לאן ייקחו את הכסף, אלא על זה שאין דיון בתוספת הזו לאן הכסף הולך. מכיוון שאני עומד בראש הוועדה שעוסקת בזה יותר מכל ועדה אחרת בכנסת – הוועדה לתפיסת הביטחון ובניין הכוח, שזה בדיוק תחום העיסוק שלה – ומכיוון שהדבר הזה לא הובא בינינו, ביקשתי להביא את הדברים לידי אבסורד ולהגיד שבתנאים האלה זה לא ילך לאימונים או למלאים או לדברים שחבר הכנסת יוגב ואני עוסקים בהם, אלא לסעיף כזה. לחבר הכנסת ברושי יש כנראה - - - 

<היו"ר משה גפני:>
הבנו את העניין.

<איתן ברושי (המחנה הציוני):>
אני מציע שלא תמשיך לפני שאגיד מה יש לך כנראה. 

<עפר שלח (יש עתיד):>
תירגע.
<איתן ברושי (המחנה הציוני):>
לא אירגע. אתה רוצה להמשיך - - -

<עפר שלח (יש עתיד):>
תירגע.

<היו"ר משה גפני:>
עפר, הבהרת את דבריך. 

<איתן ברושי (המחנה הציוני):>
לא אתן לו להשתלח. 

<עפר שלח (יש עתיד):>
תירגע.

<איתן ברושי (המחנה הציוני):>
קיבלת תגובה, לא להשתלח. לדבר גם אנחנו יודעים.

<היו"ר משה גפני:>
עפר, הבהרת את דבריך, תעזוב.
<אראל מרגלית (המחנה הציוני):>
אני רוצה התייעצות סיעתית, אני חייב.

<היו"ר משה גפני:>
אתה חייב, אבל אני מציע לך, אם תבקש תקבל.

<איתן ברושי (המחנה הציוני):>
תשמע את שגית קודם.

<אראל מרגלית (המחנה הציוני):>
אם הדברים מתחילים להתפרק פה אני צריך התייעצות סיעתית.

<עפר שלח (יש עתיד):>
שום דבר לא מתפרק.
<יצחק וקנין (ש"ס):>
אל תהיה מודאג, לא יתפרק כלום. 

<היו"ר משה גפני:>
אתן לכם התייעצות סיעתית. אני קודם מבקש שהיועצת המשפטית תתייחס למשרד האוצר ותלכו להתייעצות סיעתית, אתן לכם. אבל אתם לא יכולים ללכת להתייעצות אם אתם לא שומעים את שני הגורמים האלה שהם גורמים מרכזיים פה. בוקר טוב, אורן חזן. 

<אורן אסף חזן (הליכוד):>
איזה בוקר, אחי, אנחנו כבר עוד רגע ערבית. 

<קריאות:>
- - - 

<אראל מרגלית (המחנה הציוני):>
הנה, גם החלק השלישי הגיע. עכשיו כל חלקי הבית נוכחים.
<יצחק וקנין (ש"ס):>
מה זה, דילגת על מנחה?

<מנואל טרכטנברג (המחנה הציוני):>
מקיר לקיר מה שנקרא.
<היו"ר משה גפני:>
הפסדת מה שעפר שלח אמר. אחרי זה אגיד לך. 

<אורן אסף חזן (הליכוד):>
אתה צריך להגיד קודם כול תודה לאראל מרגלית שפרגן לך ברדיו, זה הכי חשוב.
<היו"ר משה גפני:>
תודה רבה.

<דוד ביטן (הליכוד):>
רוצים לעשות אותך יושב-ראש הוועדה המשותפת, תדע לך.
<היו"ר משה גפני:>
מנו, חצי משפט, בבקשה.

<מנואל טרכטנברג (המחנה הציוני):>
אני רוצה להגיד לידידי, דוד, זה בשבילך, תראה, יש פה מצב שהוא חסר תקדים, וצריך להבין במה הוא חסר תקדים כדי לגזור מזה מה עושים. הוא חסר תקדים בכך שלא כבשנים קודמות שסוגרים תקציב עם סכום מסוים לביטחון ואז ראש הממשלה עושה סיכום מול - ונותן תוספת. 

<מיקי לוי (יש עתיד):>
לאחר מכן התוספות. 

<מנואל טרכטנברג (המחנה הציוני):>
הפעם, מערכת הביטחון ובראשה שר הביטחון אומר: רבותי, אנחנו לא נשחק את המשחק הזה, ולכן הסכום הזה, 56 מיליארד כפי שהוא כתוב, הוא לא קביל על אף אחד, דרך אגב, גם לא על האוצר. 

<דוד ביטן (הליכוד):>
הבנתי את העניין. אבל עדיין - - - לאזן את זה. 

<מנואל טרכטנברג (המחנה הציוני):>
ולכן, אי-אפשר בשלב הזה לפתוח את העניין הזה במליאה.

<דוד ביטן (הליכוד):>
מסכים אתך לזה. אמרתי את זה.

<מנואל טרכטנברג (המחנה הציוני):>
אבל אתה לא יכול עכשיו להצביע בוועדת הכספים בעד סכום ששר הביטחון - - -

<דוד ביטן (הליכוד):>
קודם כול, אני יכול מהסיבה הפשוטה - - -
<מנואל טרכטנברג (המחנה הציוני):>
לא, ששר הביטחון שלך, של המפלגה שלך אמר לנו ולך לא להצביע בעדו.

<דוד ביטן (הליכוד):>
תן לי רגע, תקשיב, הוא תמיד אומר את זה, תמיד הם אומרים את זה. 

<מנואל טרכטנברג (המחנה הציוני):>
לא בסיטואציה הזו, לא.

<היו"ר משה גפני:>
רבותי, לא נפתח דיון מחדש. תודה רבה.

<דוד ביטן (הליכוד):>
זה עבר בממשלה, מה אתם רוצים? מה לא בסדר? עבר בממשלה ועכשיו - - - 

<היו"ר משה גפני:>
דוד, חבר הכנסת חזן ביקש רשות דיבור. קצר ממש, בגלל שעכשיו היועצת המשפטית צריכה לדבר. 
<אורן אסף חזן (הליכוד):>
צודק, ביטן. אני רוצה לעשות סדר.

<היו"ר משה גפני:>
אבל לא באריכות, רק סדר קצר.

<אראל מרגלית (המחנה הציוני):>
סדר בקצרה.

<היו"ר משה גפני:>
לא סדר של פסח.

<אורן אסף חזן (הליכוד):>
הייתי נוכח בכל הדיונים. למי שלא יודע אני חבר הוועדה המשותפת לתקציב הביטחון. 

<מנואל טרכטנברג (המחנה הציוני):>
לא נכון, לא היית נוכח בכל הדיונים.
<אורן אסף חזן (הליכוד):>
לא הייתי נוכח בדיונים שבהם חזרו על אותן מצגות כדי לצחוק על חברי הכנסת כאילו שהם לא מבינים עניין. 
<מנואל טרכטנברג (המחנה הציוני):>
איך אתה יודע - - -

<אורן אסף חזן (הליכוד):>
יקירי, טרכטנברג, כשאני ישבתי שעות בקריה, אתה ישבת בקפה. 
<היו"ר משה גפני:>
מנו, זה יאריך עכשיו את הדברים שלו. בבקשה. אורן, תגיד מסקנה, מה לעשות.
<מנואל טרכטנברג (המחנה הציוני):>
סתם.

<אורן אסף חזן (הליכוד):>
תראו, חברים, עם כל הכבוד, לא יכול להיות מצב – אני קודם כול רוצה לברך את הרמטכ"ל על זה שסוף סוף הוא החליט להתייעל – אבל עם כל הכבוד, אני מדבר - - -

<קריאות:>
- - -

<אורן אסף חזן (הליכוד):>
למה? הייתה החלטה. אני מעריץ שלו, זה לא קשור, אני מדבר ברצינות.

<אורלי לוי אבקסיס (ישראל ביתנו):>
הרמטכ"ל.

<באסל גטאס (הרשימה המשותפת):>
בורגס, אורן, יש בבורגס קריה?
<היו"ר משה גפני:>
אני לא יודע מה קרה, כשאורן חזן מדבר מתחילה פה התרגשות, מה זה? בבקשה.
<באסל גטאס (הרשימה המשותפת):>
אבל בבורגס יש קריה? לא ידעתי.

<אורן אסף חזן (הליכוד):>
זה כאילו אני מזרים חמצן לאוויר וכולם מחייכים. מה זה קשור לקזינו?
<יצחק וקנין (ש"ס):>
עכשיו הגעת כבר נתנו לך לדבר. אני לא יודע איך.
<אורן אסף חזן (הליכוד):>
הרב וקנין, יש דרג ויש - אתה יודע.

<עפר שלח (יש עתיד):>
ועוצמה פרלמנטרית.
<אורן אסף חזן (הליכוד):>
תקשיבו, בואו ניקח נשימה עמוקה לרגע, עניין תקציב הביטחון, אני אומר לכם - - - 

<אחמד טיבי (הרשימה המשותפת):>
חבר'ה, מי שלא הבין עד עכשיו את עפר שיקשיב לאורן.
<אורן אסף חזן (הליכוד):>
אני מזכיר שהייתי היחיד שהצביע בעד אישור תקציב הביטחון, ולמה? יש איזושהי חגיגה שלא עוצרת לרגע. במשך שנים לא מציגים ולא מציעים שום התייעלות, במשך שנים מגיעים לכאן ומבקשים להעלות את התקציב שנה אחר שנה. אני לעולם לא אצביע נגד דברים שקשורים לעניינים ביטחוניים, אבל הגיע הזמן להפסיק להצביע פעם אחר פעם במסווה של ביטחון לחגיגות במערכת הביטחון. הגיע הזמן שנעשה הפרדה - - 
<באסל גטאס (הרשימה המשותפת):>
דברי חכמה. כל הכבוד.
<אורן אסף חזן (הליכוד):>
- - בין תקציב צה"ל לתקציב מערכת הביטחון. הגיע הזמן שנעשה שינוי בפנסיות התקציביות של כולנו פה, לכל חברי הבית הזה אתמול עשו סיבוב על הראש ודה-לגיטימציה על עניין השכר וההצמדה למדד בשעה שבמערכת הביטחון חוגגים במקומות ובתפקידים לא תפקידים. יש לשמור על צה"ל ויש לשמור על הכיסא של אנשים במערכת הביטחון. אם שר הביטחון ומי שמסביבו יציגו ויציעו תוכנית עם התייעלות נכונה שתיתן מענה אמיתי לצורכי מערכת הביטחון, אז באמת צריך להעלות. אבל כל עוד באים ובמעטה של הסוואה של צרכים ביטחוניים עוד צוחקים על הציבור כולו, אני לא מפחד להגיד להם די, לכן הצבעתי שם בעד התקציב. אני מודיע לכם, אתם יכולים לזלזל, אתם יכולים לצחוק - - - 

<באסל גטאס (הרשימה המשותפת):>
אתה היחידי.
<אורן אסף חזן (הליכוד):>
אני היחידי. אתה יודע מה, אני חושב שאני היחידי שהוא לא גנרל שישב שם בוועדה שהצביע, אני חושב. תבדוק.
<אחמד טיבי (הרשימה המשותפת):>
מי אמר שאתה לא גנרל?
<באסל גטאס (הרשימה המשותפת):>
אנחנו מעלים אותך בדרגה.
<אורן אסף חזן (הליכוד):>
בשורה התחתונה אני קורא לחברי ועדת הכספים כן לאשר את תקציב הביטחון. ואם במהלך השנה, כמו שאנחנו מכירים ויודעים - - -

<קריאות:>
- - -

<היו"ר משה גפני:>
תשמעו את ההצעה שלו.
<עפר שלח (יש עתיד):>
האגף המרכזי בכנסת.
<אורן אסף חזן (הליכוד):>
אני מציע לאשר את התקציב, את ה-56.1 מיליארד שמוצעים כבר עכשיו. במהלך השנה אם יהיו באמת צרכים ביטחוניים שיצדיקו, אנחנו יודעים למצוא את הדרך להעביר לשם עוד כסף. הרי בכל שנה ושנה, ברשותך, חברי מיקי לוי - - - 
<באסל גטאס (הרשימה המשותפת):>
זהבה, יש נשים בוועדה המשותפת? 

<אורן אסף חזן (הליכוד):>
הרי בסופו של יום, בכל שנה ושנה יש תקציב ויש תקציב ביצוע.

<אראל מרגלית (המחנה הציוני):>
אתה מוכן להתחייב שתצביע - - -
<אורן אסף חזן (הליכוד):>
יש תקציב מעודכן ויש תוספות. ועוד סוד שאני רוצה לגלות לכם, במערכת הביטחון בכל שנה נשארים עם עודפים, עם תוספות, אז די, מספיק עם ההצגה הזאת. 
<אראל מרגלית (המחנה הציוני):>
אני רוצה לשאול אותך, אתה מוכן להתחייב בזה שתצביע – והיה ואנחנו מקבלים את המלצתך - - -
<מיקי לוי (יש עתיד):>
לא תצביע על תוספות - - - 

<אראל מרגלית (המחנה הציוני):>
אתה תצביע נגד ההסתייגות במליאה? כי אנחנו פה רושמים אותך לפרוטוקול. 

<אורלי לוי אבקסיס (ישראל ביתנו):>
תסביר על איזה הסתייגות.

<מנואל טרכטנברג (המחנה הציוני):>
ההסתייגות זו העלאה של - - -

<אראל מרגלית (המחנה הציוני):>
אסביר לך מה שמנסים לעשות פה.

<יצחק וקנין (ש"ס):>
אל תיפול בפח, אני אומר לך, - - - לא תגיד.
<אראל מרגלית (המחנה הציוני):>
אורן, אני שואל אותך כי אתה נותן פה המלצה. 

<אורן אסף חזן (הליכוד):>
אני יודע מה אני אומר.

<יצחק וקנין (ש"ס):>
אחר כך תבלע צפרדע כזה.

<אראל מרגלית (המחנה הציוני):>
אורן, אתה נותן פה המלצה שאני רוצה לשקול ברצינות, אז אני רוצה להקשיב לך. תראה, מה שבעצם עושים פה, הסתכלנו על ה"מספרולוגיה", בעצם הביאו פה מספרים, אמרו בואו תצביעו על 56.1, ואז הביאו פה הסתייגויות מ-63 במיליארד, מיליארד, מיליארד, למטה עד 59, ארבע הסתייגויות. ואז בעצם רוצים להעלות את הדבר הזה במליאה, וככה בהסתייגות הקואליציה מעלה אותה פה, מצביעה נגדה.
<היו"ר משה גפני:>
איפה? פה? לא.
<אראל מרגלית (המחנה הציוני):>
לא. הקואליציה מעלה אותה במליאה, ובסופו של דבר ככה היא תיקח עוד כמה מיליארדים דרך הסתייגות בטכניקה הזאת. 
<אורלי לוי אבקסיס (ישראל ביתנו):>
תצביע בעד, ואז זה יצא מבסיס התקציב.
<אראל מרגלית (המחנה הציוני):>
מה שאני שואל אותך בצורה רצינית בגלל מה שאמרת עכשיו, זה האם אתה מתחייב, אתה יודע, בהתחייבות ג'נטלמנית, אני לא מבקש ממך שתחתום לי פה ערבות או תספורות, כבר דיברנו על התספורת. 

<מנחם אליעזר מוזס (יהדות התורה):>
רק תזכור שאתה מהקואליציה, אורן. 

<אורן אסף חזן (הליכוד):>
לא שכחתי, אל תדאג, הרב מוזס.

<היו"ר משה גפני:>
הוא לא שוכח לדקה.

<אורן אסף חזן (הליכוד):>
מזכירים לי כל רגע, אל תדאג. הם כל כך מפחדים שהם מזכירים לי כל רגע.
<אראל מרגלית (המחנה הציוני):>
האם אתה מתחייב להצביע נגד ההסתייגות שתשנה את התקציב שנצביע עליו פה על-פי המלצתך?
<אורן אסף חזן (הליכוד):>
אשמח לתת לך תשובה, אני רוצה לבדוק את זה. באמת.
<יצחק וקנין (ש"ס):>
הוא צריך התייעצות סיעתית.
<אורן אסף חזן (הליכוד):>
לא, אני מדבר ברצינות. 

<אראל מרגלית (המחנה הציוני):>
זאת שאלה רצינית.

<קריאות:>
- - -

<היו"ר משה גפני:>
רבותי, אני מבקש שהיועצת המשפטית תתייחס, שגית, בבקשה. 
<אחמד טיבי (הרשימה המשותפת):>
הישיבה תימשך עד אחרי אחת-עשרה?

<היו"ר משה גפני:>
כנראה, אני לא יודע. אני מתכוון לעשות הפסקה בכל מקרה, אז אני לא יודע מתי אני אעשה אותה.
<זהבה גלאון (מרצ):>
אנחנו רוצים לשמוע את היועצת המשפטית.
<היו"ר משה גפני:>
כן. בבקשה, שגית.

<שגית אפיק:>
חוק-יסוד: משק המדינה - - -

<אורן אסף חזן (הליכוד):>
- - -

<היו"ר משה גפני:>
אורן, תקשיב, היועצת המשפטית.

<אורן אסף חזן (הליכוד):>
יש לי תשובה. 

<אראל מרגלית (המחנה הציוני):>
שיענה רגע לפני.

<אורן אסף חזן (הליכוד):>
אם נכונים הדברים של אראל מרגלית שאנחנו בעצם מאשרים תקציב של 56.1, ובדלת האחורית במסווה של הסתייגות מגדילים את התקציב של מערכת הביטחון בלי שום הסבר ממשי שהוא מגיע לצרכים של ביטחון, אני אצביע נגד זה.
<זהבה גלאון (מרצ):>
זה 7 מיליארד, אדוני.

<אורן אסף חזן (הליכוד):>
אני אומר עוד פעם, אני אצביע נגד זה.
<יצחק וקנין (ש"ס):>
אני מציע לך שרק תתחיל לקחת כסף לפריימריז שלך. 
<אראל מרגלית (המחנה הציוני):>
מישהו הקליט את זה?

<יצחק וקנין (ש"ס):>
לא בטוח שאתה תחזור.
<אורן אסף חזן (הליכוד):>
הרב וקנין, בוא תסתכל עלי טוב, אתה יודע מה הדבר הכי גרוע שיכול לקרות לי בפריימריז? מקסימום אני אבחר עוד פעם, בסדר?

<היו"ר משה גפני:>
זה דבר חמור.

<אורן אסף חזן (הליכוד):>
תפסיקו את המשחק הזה, כל היום לפחד מבחירות ולפחד מפריימריז. חבר'ה, יש עוד דברים בחיים חוץ מהכנסת.

<יצחק וקנין (ש"ס):>
אני לא מפחד, כי אצלי אין פריימריז.

<היו"ר משה גפני:>
מאה אחוז, אורן, אמרת. 

<אורן אסף חזן (הליכוד):>
אמרתי.

<היו"ר משה גפני:>
זה הכול, הכול בסדר. 

<באסל גטאס (הרשימה המשותפת):>
אתה מובטח בבחירות הבאות.
<היו"ר משה גפני:>
לא להפריע. אני מאוד מבקש, רבותי, שהדיון יהיה מכובד.

<אראל מרגלית (המחנה הציוני):>
מכובד.

<היו"ר משה גפני:>
שהיועצת המשפטית תאמר, ואחרי זה משרד האוצר. אני רוצה שתסבירו באריכות על כל הנושא של התקציב, ותדעו שיש פה חברי ועדה שמבינים. תהיו מוכנים להשיב כפי שצריך. 

<שגית אפיק:>
חוק-יסוד: משק המדינה קובע שהממשלה תניח על שולחן הכנסת את הצעת חוק התקציב. הצעת חוק התקציב תהיה מפורטת. סעיף 3 פסקה (3) קובעת: ש"הצעת התקציב המפורטת של משרד הביטחון לא תונח על שולחן הכנסת אלא על שולחן ועדה משותפת של ועדת הכספים וועדת החוץ והביטחון של הכנסת". כלומר, תקציב הביטחון בעצם מורכב משני חלקים: החלק הגלוי והתקרה של התקציב; והחלק החסוי. החלק החסוי לא מונח בכלל על שולחן הכנסת, והוא מגיע אוטומטית לוועדה המשותפת לתקציב הביטחון. 
יחד עם זאת, לאור הסעיף הקודם שאומר ש"הממשלה תניח על שולחן הכנסת את הצעת חוק התקציב" והצעת חוק התקציב תהיה מפורטת, כשהצעת חוק התקציב יורדת לוועדת הכספים, למעשה בידי ועדת הכספים כל הכחול הזה, כל הצעת חוק התקציב המלאה אשר כוללת גם את סכום המסגרת של תקציב הביטחון של אותו סעיף 15. 

סעיף 18, בהמשך לזה, לחוק-יסודות התקציב, קובע: ש"הסכום המוקצב בחוק תקציב שנתי בסעיף תקציב "משרד הביטחון"" – "ייקרא להלן תקציב הביטחון; את חלוקת תקציב הביטחון לתחומי פעולה ולתכניות תקבע, לפי הצעת הממשלה, ועדה משותפת של ועדת הכספים וועדת החוץ והביטחון של הכנסת". כלומר, הסמכויות מבחינה פורמלית שהחוק מקנה לוועדה המשותפת הן סמכויות של חלוקה של הסכום, שבעצם מופיע בהצעת חוק התקציב, והיא רשאית בעצם לחלק את הסכום לפי הצעת הממשלה או לעשות בו שינויים לפי ראות עיניה ולפי הדיונים שהיא קיימה.

ולכן, מבחינה פורמלית, אם אנחנו מסתכלים על החקיקה, גם על חוק-יסוד: משק המדינה, וגם על חוק-יסודות התקציב, אין ספק שלוועדת הכספים יש סמכות להצביע על המסגרת הכללית של תקציב הביטחון, כיוון שהיא נמצאת כחלק מהצעת חוק תקציב המדינה. 
השאלה הזאת אומנם התעוררה הפעם ביתר שאת ובחריפות כיוון שהוועדה המשותפת הצביעה נגד אותו תקציב ביטחון. אבל השאלה הזאת התעוררה כבר בעבר, בשנת 2005 למשל, הוועדה המשותפת – זו הייתה הפעם הראשונה ששאלה דומה התעוררה – הוועדה המשותפת סירבה להצביע על תקציב הביטחון.
<אראל מרגלית (המחנה הציוני):>
מה היה שם?
<שגית אפיק:>
סירבה להצביע על התקציב. 

<יצחק וקנין (ש"ס):>
גם היה קיצוץ.
<שגית אפיק:>
לאחר שהיא קיימה דיונים, היא לא כינסה ישיבה לצורך הצבעה, וכבר אז נשאלה השאלה, מה קורה במצב כזה. והפרשנות המשפטית גם אז הייתה שאם אנחנו צריכים להגיע למצב של הפרשנות הצרה והפורמלית של החקיקה, אז למעשה ועדת הכספים שצריכה בסופו של דבר להחזיר לכנסת, למליאה את הצעת חוק התקציב כולה. יש לה את הסמכות בעצם להצביע גם על הצעת תקציב הביטחון, על הסכום הכללי בלבד. 
הפעם זה נכון שיש פה משהו חריף יותר, כיוון שבאה הוועדה המשותפת ואמרה: אני מצביעה נגד. אבל למעשה היא הצביעה באיזשהו מקום נגד החלוקה שהונחה בפניה. נכון שראוי - - - 

<אורלי לוי אבקסיס (ישראל ביתנו):>
אבל גם על המסגרת היא הצביעה נגד, לא רק על החלוקה.

<עפר שלח (יש עתיד):>
היא הצביעה נגד המסגרת באופן מפורש.

<שגית אפיק:>
כן, אבל אם המסגרת לא נמצאת אצלה לכאורה – נכון שראוי - - -

<אורלי לוי אבקסיס (ישראל ביתנו):>
אז זה לא הבשיל להגיע אלינו.

<אראל מרגלית (המחנה הציוני):>
פייר, זה יום עצוב למדינת ישראל.
<שגית אפיק:>
אין ספק שראוי ותקין ונכון יותר שהוועדה – וככה אנחנו מקפידים כל השנים – שהוועדה המשותפת תסיים את דיוניה, ורק לאחר שהיא תגיע למסקנות לגבי תקציב הביטחון וחלוקתו, רק אז מתכנסת ועדת הכספים ומקבלת את ההחלטות לגבי התקציב כולו. אין ספק שזאת דרך המלך, וזה גם הדבר התקין ביותר שהיה צריך להיעשות כאן. 

יחד עם זאת, אם אנחנו צריכים בסוף בסוף להידחק לפרשנות הפורמלית ביותר של החקיקה אז קשה לנו מאוד לומר שאין לוועדת הכספים את הסמכות לעשות זאת. 

<אורלי לוי אבקסיס (ישראל ביתנו):>
השאלה אם זה מספיק בשל כדי להגיע לוועדה הזאת? כי שם זה נפל. 

<היו"ר משה גפני:>
אורלי, תני לה רק לסיים.

<יצחק וקנין (ש"ס):>
תני לה לסיים.

<אורן אסף חזן (הליכוד):>
שם זה נפל בגלל פופוליזם, שם זה לא נפל בגלל מספרים.
<אורלי לוי אבקסיס (ישראל ביתנו):>
- - -

<היו"ר משה גפני:>
אורלי, אבל תני לה לסיים, אאפשר שאלות.

<יצחק וקנין (ש"ס):>
בסוף הוועדה יכולה להצביע.
<שגית אפיק:>
כדי להיות קוהרנטיים עם הפרשנות שלנו שלמעשה גדר הסמכויות של הוועדה המשותפת הוא גדר סמכויות של חלוקת התקציב, הלכנו השנה צעד נוסף בפרשנות הזאת, והודענו ליושב-ראש הוועדה המשותפת שאת החלוקה עליו לבצע עד 19 בחודש. זאת אומרת שמבחינתנו, וזה צעד נוסף, כיוון שבשנים קודמות - - -

<מנואל טרכטנברג (המחנה הציוני):>
לא הבנתי. עוד פעם.
<שגית אפיק:>
אנחנו אומרים שהסמכות שלו היא סמכות של חלוקת תקציב הביטחון. אז השנה הלכנו צעד נוסף ואמרנו שאת החלוקה הזאת שהיא כן בגדר סמכותו – ואותה ועדת הכספים לא יכולה ליטול ממנו ואף אחד אחר לא יכול ליטול ממנו – הוועדה המשותפת תצטרך לפעול לצורך החלוקה הזאת עד 19 בנובמבר. 
גם פה יש שאלה, כיוון שיש אומרים: מדובר בתקציב 2016 בסך הכול, ולכן לכאורה – אבל אמרנו 19 בנובמבר מבחינתנו הוא תאריך קובע בחוק להתפזרות הכנסת, ולכן כל ועדה צריכה כאן למלא את הסמכויות שלה, וניסינו באמת להיות קוהרנטיים עם הפרשנות הזאת. דבר שאולי בעבר לא היה, אבל הפעם אנחנו חושבים שיש חשיבות ומשמעות רבה שהוועדה המשותפת תתכנס לעשות את זה.

ואז בטח תשאל, חבר הכנסת עפר שלח, ושאלת את זה קודם, אם תעבור הסתייגות במליאה ויבוא הכסף הנוסף מה יקרה אתו? לפי הפשרנות שלנו, ככל שזה יקרה, אין ספק שהוא צריך לחזור לוועדה המשותפת לצורך חלוקתו. אין ויכוח על העניין הזה.
<אורלי לוי אבקסיס (ישראל ביתנו):>
אבל גם לוועדת הכספים. 
<זהבה גלאון (מרצ):>
איך מחלקים עוגה שלא יודעים מה הגודל שלה? זאת נקודה שאני לא מצליחה להבין. ברצינות.
<שגית אפיק:>
הגודל שלה קבוע. סכום תקציב הביטחון קבוע בהצעת חוק התקציב הכללית. בסעיף 15 מופיע - - -
<קריאות:>
- - -

<עפר שלח (יש עתיד):>
עד שתתקבל ההסתייגות לא נדע מהו הסכום. מה שאת אומרת הוא שהיה ותתקבל הסתייגות יצטרכו לעצור את דיוני התקציב, לבוא לוועדה המשותפת, להציג בפירוט את החלוקה לתחומי הפעולה ולאשר אותם.

<זהבה גלאון (מרצ):>
היא לא אמרה את זה כהאי לישנא. זאת הפרשנות שלו.

<היו"ר משה גפני:>
עפר, שנייה. אני רוצה, לפני שאת ממשיכה, נצטרך להחליט. אין בפנינו הסתייגות שהתקבלה במליאת הכנסת, נצטרך להחליט או שאנחנו לא מצביעים על תקציב המדינה או שאנחנו מצביעים על תקציב המדינה כמות שהוא.
<אורלי לוי אבקסיס (ישראל ביתנו):>
איך?
<היו"ר משה גפני:>
כמות שהוא, מה שמופיע בכחול על מסגרת התקציב. ויש אפשרות גם שלא תתקבל הסתייגות, אלא שזה יעבור במליאת הכנסת לגמרי. הוועדה המשותפת תצטרך להתכנס, מה שאומרת שגית, כדי לאשר את התקציב הפנימי, בגלל שהוא התקבל כמות שהוא. 

<זהבה גלאון (מרצ):>
הפנימי.
<היו"ר משה גפני:>
ואז תהיה העברה בשלב – תכף נשמע את משרד האוצר, מה עמדתם בעניין הזה, ואז יתקיים פה דיון מאיפה הכסף. תמשיכי, בבקשה.

<מיכל בירן (המחנה הציוני):>
שגית, זה לא מתנגש עם המפורטת? זה שהממשלה עצמה מתכוונת להביא את ההסתייגויות, האם זה לא נוגד את העיקר שבו הממשלה הזאת – עזבי אם זה מתקבל, לא מתקבל, מה קורה אחר כך – הממשלה צריכה להגיד מה מבחינתה - - -
<היו"ר משה גפני:>
הממשלה לא הגישה הסתייגות.

<שגית אפיק:>
אבל ההסתייגות היא לא של הממשלה.

<צחי הנגבי (הליכוד):>
הממשלה מתנגדת להסתייגות.
<מרדכי יוגב (הבית היהודי):>
שגית, שאלת הבהרה. אם אנחנו מאשרים פה את המסגרת הכוללת כמו שאת מציעה, והמשותפת לא אישרה, יושב-ראש הוועדה המשותפת והקואליציה, לא את הסכום ולא את החלוקה, איך לדעתכם משרד הביטחון וצה"ל עובד ב-1 בינואר? 
<יצחק וקנין (ש"ס):>
כמו שהוא עבד ב-1 בינואר 2015 כשלא היה לו תקציב בכלל. 

<מיקי לוי (יש עתיד):>
הוא בסמכות החשבת הכללית.

<שגית אפיק:>
אם תתקבל ההסתייגות ב-19 בנובמבר, עד אז תצטרך הוועדה המשותפת לחלק את אותו חלק תקציבי נוסף. הדרך של הסתייגות שתעבור במליאה היא דרך מסוימת שאפשר לנקוט בה, אבל כמו שאמר היושב-ראש, יש דרך נוספת, שבה נקטו, אגב, לאורך שנים רבות.
<זהבה גלאון (מרצ):>
העברות תקציביות. 

<שגית אפיק:>
העברה תקציבית. לאורך השנים, מאז שנת 2005, מאז שניתנה אותה פרשנות שבה אמרנו שלוועדת הכספים יש את הסמכות לאשר את סכום תקציב הביטחון הכולל. מאז אותה שנה, העברות תקציביות לתקציב הביטחון שנוגעות באותו סכום מגיעות גם לכאן בדיוק מאותה פרשנות ובדיוק מאותה סיבה. החלוקה וההסבר נעשים בוועדה המשותפת, אבל גם כאן מתקיימת הצבעה על הסכום, על התקרה.
<זהבה גלאון (מרצ):>
שזו שערורייה בפני עצמה. זה שזה היה הנוהג, וככה עקפתם את זה זאת שערורייה בפני עצמה. ההעברות התקציביות - -

<היו"ר משה גפני:>
זה היה, נכון.

<זהבה גלאון (מרצ):>
- - הן אחת הרעות החולות של הוועדה הזאת. למה מביאים את זה בתור חלופה בכלל? מה שעומד יושב-ראש הוועדה - - - 

<שגית אפיק:>
במקרה הזה העברה תקציבית היא לא חלופה גרועה יותר מהחלופה של הסתייגות, כיוון שבהעברה תקציבית תהיה גם חלוקה. העברה תקציבית תגיע מטעם הממשלה.

<זהבה גלאון (מרצ):>
זה דֶּבֶר, וזה אני לא רוצה להגיד מה. אני רוצה רק לשאול אותך שאלה, ברשותך, רגע. מה שאמרה היועצת המשפטית באמת בבהירות רבה, מעמיד אותנו במצב, אדוני, אני אומרת לך, נמצא פה גם יושב-ראש הוועדה המשותפת צחי הנגבי, אתם לא יכולים לעשות צחוק ולהביא למליאה הסתייגויות שאם אחת מהן תעבור - - -

<היו"ר משה גפני:>
הוועדה לא מביאה הסתייגויות.

<זהבה גלאון (מרצ):>
יושב-ראש הוועדה המשותפת מביא.
<היו"ר משה גפני:>
לא יודע. נשמע אותו.
<זהבה גלאון (מרצ):>
אתה יודע מה, ממה ששמעתי עד עכשיו. אמרת, אדוני יושב-ראש הוועדה, ברגע שפתחת את הדיון, שלא היה כאן צחי הנגבי, אמרת שהתקציב יגדל, זה מה שאמרת, התקציב יגדל. כי אם, נניח, נגיע עד ל-7 מיליארד הוא יגדל.
<היו"ר משה גפני:>
נכון, ברור. השאלה באיזה אופן, אבל הוא יגדל.
<זהבה גלאון (מרצ):>
באופן הזה שזו לא דרך המלך אחרי ששמענו את ההסבר הבהיר של היועצת המשפטית באמת בצורה כל כך מקיפה וברורה, מביאים בהסתייגויות תקציב ביטחון שיכול להגיע לסך של קרוב ל-7 מיליארד שקלים שאנחנו לא יודעים מאיפה הכסף הזה יגיע. רזרבה, "פלאט", קיצוץ בשירותים של נצרכים, אני רוצה להבין איך הדבר הזה מתנהל.
<היו"ר משה גפני:>
צחי, בבקשה. 

<קריאות:>
- - -

<היו"ר משה גפני:>
דיברנו עליו כל כך הרבה, תנו לו לדבר, ביקשתי שהוא יבוא, אתם ביקשתם. חבר הכנסת צחי הנגבי, בבקשה.
<צחי הנגבי (הליכוד):>
רבותי, אני רוצה קודם כול להיכנס לעניין הלא משפטי ולהסביר לחברים שאין שום סיבה, לפחות לדעתי, לאיזושהי תחושה של דרמה. ישבו הרבה חברים בוועדה המשותפת מהאופוזיציה ומהקואליציה, התייחסנו לתפקידנו בוועדה המשותפת כתפקיד שאיננו רלוונטי לחליפה הקואליציונית שלנו או האופוזיציונית שלנו. לכן, הצבענו כמעט פה אחד, מלבד חבר אחד מהקואליציה, הצבעה שהתכלית שלה הייתה: רבותי, אנחנו לא רוצים לקחת אחריות על החלוקה הפנימית, אין לנו סמכות לקבוע את הגבול הסופי בוועדה המשותפת. 
מי שקובע את הגבול הסופי זאת מליאת הכנסת וועדת הכספים. על-פי החוק אנחנו, חברי הוועדה המשותפת, אחראים רק לדבר אחד, לקבוע את התקציב הפנימי ואת תחומי הפעולה של התקציב שמובא בפנינו. כי הוא לא מגיע לשום פורום אחר, לא לכנסת ולא לוועדת הכספים של הכנסת, וגם לא לוועדת החוץ והביטחון, אלא רק לפורום המצומצם שחמישה חברים בו הם ועדת הכספים, וחמישה, כרגע זה שישה, חברים מוועדת החוץ והביטחון. ישבנו 12 מפגשים של שעות על גבי שעות כל אחד, והתרשמנו שאנחנו לא רוצים לתת את החותם שלנו על החלוקה הפנימית, מכיוון שהיא איננה מאפשרת - - -
<אראל מרגלית (המחנה הציוני):>
ועל המסגרת, נכון?
<צחי הנגבי (הליכוד):>
על המסגרת הערנו הערה, לא אישרנו.

<עפר שלח (יש עתיד):>
הצבענו במפורש על המסגרת. 
<אורן אסף חזן (הליכוד):>
הצבענו על המסגרת, לא על החלוקה הפנימית, צחי. אני לא מסכים לחלוקה הפנימית, אני מקבל את המסגרת. 
<צחי הנגבי (הליכוד):>
זה לא משנה למה אתה מסכים. 

<אורן אסף חזן (הליכוד):>
מה זאת אומרת?

<צחי הנגבי (הליכוד):>
סליחה, לא הצבענו על מסגרת אחרת מ-56.1, אין לנו את הסמכות.
<מנואל טרכטנברג (המחנה הציוני):>
ביקשתי, מכיוון שאי-אפשר להתעלם - - - 

<צחי הנגבי (הליכוד):>
אבל זה לא משנה אם ביקשת, גם הסברתי לך שם. 

<מנואל טרכטנברג (המחנה הציוני):>
צחי, אבל באמת רק מילה אחת.

<צחי הנגבי (הליכוד):>
תן לי להשלים. לנו, לוועדה המשותפת אין סמכות לקבוע שהסכום יהיה לא 56.1 אלא 56.1 ועוד שקל, אין לנו את הסמכות, את זה רק ועדת הכספים יכולה. אבל בעובדה שלא אישרנו את ה-56.1 - - 

<היו"ר משה גפני:>
גם היועצת המשפטית אמרה את זה. 

<צחי הנגבי (הליכוד):>
- - אמרנו לממשלה: רבותי, יש לכם עד 19 בנובמבר להגיע להסכמה בין משרד הביטחון לבין משרד האוצר ולהביא בפנינו משהו אחר, כי אנחנו אחראים לנישה הזאת. אין לנו את הסמכות להגיד לה: צריך להיות 58 מיליארד, כי זה אומר שאם אנחנו 58, אנחנו משאירים באופן אמורפי את השאלה מאיפה מגיעים 2 המיליארד האחרים, ואין לנו אחריות - מהבריאות, מהחינוך, מהרווחה, זה לא תפקידנו, זה תפקיד הוועדה הזאת. 
לכן, מעבר לאמירה שלנו שאנחנו מאשרים את תקציב 2015 אבל לא את 2016, לא קיבלנו החלטה על מספר. עכשיו המצב הגיע לכך - - - 

<אורלי לוי אבקסיס (ישראל ביתנו):>
אתה רוצה שאנחנו נגיד אם זה מהרווחה או מהבריאות או מהחינוך? 

<צחי הנגבי (הליכוד):>
לא, אתם יכולים גם להגיד שזה לא 56.1, אלא 54, ולתת עוד 2 מיליארד - - -
<זהבה גלאון (מרצ):>
לא הבנתי למה אין לנו בסיס לתחושות הבאסה עד עכשיו, לא הבנתי.
<מנואל טרכטנברג (המחנה הציוני):>
דרמה, דרמה, לא באסה.

<צחי הנגבי (הליכוד):>
אני לא אמרתי באסה, אמרתי דרמה.
<היו"ר משה גפני:>
דרמה, דרמה.

<זהבה גלאון (מרצ):>
הדרמה הזאת היא באסה.

<צחי הנגבי (הליכוד):>
אין פה דרמה. אל תפריעי לי. 
<זהבה גלאון (מרצ):>
אני רצינית.

<היו"ר משה גפני:>
בסדר, זהבה, שנייה, תני לו להגיד.
<צחי הנגבי (הליכוד):>
אז אני מציע שפה תשקלו את הדברים כמו שבוועדה המשותפת, מתוך ראייה לא מפלגתית, אלא ראייה עניינית לכל כיוון שתחליטו. אבל כשאני מצביע עם עפר ועם מוטי ועם מנו ועם אראל, שבמקרה לא הגיע אבל היה אמור להצביע, יכול היה להצביע, ועם אורן, אז אנחנו הצבענו עניינית. אמרנו: אנחנו יכולים, אם הקואליציה הייתה קואליציה נוקשה וקשוחה, אז הייתי מוביל אותה להצביע נגד האופוזיציה, והיינו מאשרים. אבל אנחנו לא עובדים בוועדת החוץ והביטחון כמו שכולם פה יודעים, וגם לא בוועדה הזאת בהקשרי קואליציה-אופוזיציה, וחשבנו שנהווה מנוף על הממשלה לממש את מה שראש הממשלה התחייב בפנינו בוועדה, שתקציב הביטחון יגדל. הוא לא אמר כמה, הוא לא אמר מתי, אבל הוא אמר עד ה-19 בחודש. עכשיו הוא נסע לארצות-הברית, ואני חושב שכולנו יודעים לכבד את זה, הנסיעה לארצות-הברית הייתה קשורה קשר בל יינתק גם לשאלת התקציב, כמו שכולם יודעים, האווירה משם משדרת איזושהי אופטימיות, אני מקווה שכולנו שמחים על כך. 

<זהבה גלאון (מרצ):>
לרפורמים. סתם, סתם. 

<צחי הנגבי (הליכוד):>
מחר ראש הממשלה יחזור, אני מניח שעד יום ראשון – אני גם מניח, וגם יש לי סיבה להניח, שעד יום ראשון תהיינה החלטות שנוגעות לתקציב הביטחון. 

<אורלי לוי אבקסיס (ישראל ביתנו):>
אז בוא נדחה את הישיבה ליום ראשון. 

<צחי הנגבי (הליכוד):>
בינתיים עשיתי משהו שהממשלה מתנגדת לו, מה שעשיתי זה נגד עמדת האוצר. האוצר ניסה אתמול חמש פעמים להשפיע עלי להוריד את ההסתייגויות שלי, אבל אני כבר למדתי שלא תמיד התקוות שלי מהממשלה מתגשמות. לכן, אני לא משאיר אותנו עומדים ככלי ריק, ולכן הגשתי הסתייגויות שנוגעות להעלאת תקציב הביטחון כדי שיהיה לנו כלי, אם נרצה לעשות בו שימוש, אנחנו כמליאת הכנסת ביום רביעי, ביום של ההצבעות, שיהיה לנו כלי. אני חושב שהכלי הזה, לפחות אלה בוועדת החוץ והביטחון שהצביעו נגד ה-56.1 צריכים להיות שמחים שיש לנו כלי לעשות בו שימוש בבוא היום. הם יכולים גם לא להיות שמחים ולהיות עצובים מזה ולהסתייג מזה, אבל זה מה שעשיתי, זה לא קשור לעמדת הממשלה וזה לא קשור לעמדת הקואליציה. 
<אורלי לוי אבקסיס (ישראל ביתנו):>
וזרקת את זה עלינו.
<צחי הנגבי (הליכוד):>
לי יש אחריות כיו"ר הוועדה המשותפת להותיר למליאה כלי להעלאת תקציב הביטחון במידה שהממשלה לא תגיע לעמק השווה, זה הכול.
<היו"ר משה גפני:>
המשמעות של העניין, יכולים לקרות כמה דברים מבחינתך כיושב-ראש הוועדה המשותפת: נניח שאנחנו מאשרים את התקציב, 56.1 - - - 
<צחי הנגבי (הליכוד):>
לטובתכם, אני מצפה מכם לאשר את זה, אחרת אין תקציב למדינה ואין תקציב לביטחון ואין שקל אחד לביטחון. 
<אורלי לוי אבקסיס (ישראל ביתנו):>
אז למה לא אישרתם?

<צחי הנגבי (הליכוד):>
רוצים יותר.

<זהבה גלאון (מרצ):>
על האחריות שלנו? 

<היו"ר משה גפני:>
השאלה כזאת, מה שאתה אומר בעצם, אתה אומר כמה אופציות: אתה אומר שהגשת הסתייגויות למליאה, נניח שהמליאה מקבלת את ההסתייגות שלך בהתאם למה שנכון בוועדה המשותפת, אז אתה צריך לכנס לפני ה-19 בחודש את הוועדה המשותפת.

<צחי הנגבי (הליכוד):>
נכון.

<היו"ר משה גפני:>
הדבר השני, אם נניח ראש הממשלה חוזר והוא יושב עם משרד האוצר, וביום ראשון הוא מודיע שמעלים את תקציב הביטחון, נניח ב-5 מיליארד שקל. 

<דוד ביטן (הליכוד):>
אתה מכנס עוד פעם את הוועדה הזאת. 

<צחי הנגבי (הליכוד):>
זה לא יהיה בתקציב הזה. 

<היו"ר משה גפני:>
אבל הוא מבקש לא לאשר את זה בתקציב.

<צחי הנגבי (הליכוד):>
זה מה שיהיה, ואז אני מושך את ההסתייגויות שלי, כי יש הסכמה, כי מטרתנו הושגה. 

<מנואל טרכטנברג (המחנה הציוני):>
אמרת שזה לא יהיה בתקציב הזה? 

<היו"ר משה גפני:>
כן.

<צחי הנגבי (הליכוד):>
זה לא יהיה בהצבעה.
<שגית אפיק:>
זה יהיה בהעברה תקציבית שתגיע גם לפה וגם לוועדה המשותפת.
<צחי הנגבי (הליכוד):>
זה יהיה בהעברה תקציבית, כמו שהיה פה בשנים הקודמות. 

<אורלי לוי אבקסיס (ישראל ביתנו):>
אבל גם אליה צריך מקור.
<היו"ר משה גפני:>
בסדר, אז תהיה העברה, יהיה דיון.

<היו"ר משה גפני:>
אורלי. משרד האוצר מתחמק בגלל שלחברי הכנסת – לא מתחמק, עוד לא עונה.
<אורלי לוי אבקסיס (ישראל ביתנו):>
חשוב מאוד שמשרד האוצר יהיה פה, כי הוא רב אתנו השבוע על שאלה דומה, האם כאשר חבר כנסת פרטי מגיש הצעת חוק שהיא מעל 6 מיליון הוא צריך לסמן ולהצביע על המקור התקציבי? האם הסתייגויות של חבר כנסת פרטי שעולה מיליארדי שקלים לא תדרוש את המינימום של להצביע על מקור תקציבי?
<מרדכי יוגב (הבית היהודי):>
אנחנו בקבוצת חברי כנסת. 

<אורלי לוי אבקסיס (ישראל ביתנו):>
האם היא כשרה מבחינה משפטית לעלות למליאה? זאת השאלה.

<אורן אסף חזן (הליכוד):>
עדיין לא מספיק, מוטי.
<אורלי לוי אבקסיס (ישראל ביתנו):>
האם דין הסתייגות כדין חוק?

<יצחק וקנין (ש"ס):>
אורלי, כן, אסביר לך למה, כי החוק קובע שמעל 6 אתה צריך 61 חברי כנסת, ויש לך אותם. 

<אורלי לוי אבקסיס (ישראל ביתנו):>
לא. 

<היו"ר משה גפני:>
לא 61, 50 חברי כנסת.
<אורלי לוי אבקסיס (ישראל ביתנו):>
אבל אסור לך להעלות הצעה לפני שאתה מצביע על המקור.
<יצחק וקנין (ש"ס):>
50 חברי כנסת חתומים. בהצבעה אתה צריך 61.
<מיקי לוי (יש עתיד):>
אורלי, הגדילו את הגירעון. 

<היו"ר משה גפני:>
מנו ביקש, אחרי זה – עפר, אחרי זה – זהבה, גם אראל.

<שגית אפיק:>
אתה רוצה שאענה על ההסתייגות? 

<היו"ר משה גפני:>
כן, תעני על ההסתייגות.

<שגית אפיק:>
הסתייגות תקציבית היא באמת הסתייגות של חבר כנסת שעלותה מעל 6 מיליון והממשלה לא נתנה את הסכמתה לכך. ככל שהממשלה תיתן את הסכמתה - -
<אורלי לוי אבקסיס (ישראל ביתנו):>
היא צריכה להצביע על המקור.
<שגית אפיק:>
- - להסתייגות כשהנומרטור יכנס לתוקף.

<אורלי לוי אבקסיס (ישראל ביתנו):>
אבל גם היום.

<היו"ר משה גפני:>
גם הצעת חוק פרטית.
<אורלי לוי אבקסיס (ישראל ביתנו):>
גם על הצעת חוק פרטית.

<שגית אפיק:>
אני מדברת על הסתייגות.
<אורלי לוי אבקסיס (ישראל ביתנו):>
צריך להבין, גם היום צריך להצביע על המקור התקציבי מעל הסכום של 6 מיליון. לכן אני שואלת, האם צחי הנגבי לא צריך להצביע על המקור התקציבי כאשר הוא מגיש את ההסתייגות מבחינה משפטית? הוא צריך לומר מאיפה הוא מביא את זה.
<צחי הנגבי (הליכוד):>
זה מהרזרבה.
<היו"ר משה גפני:>
סיימנו. בסדר, נעשה מה שעל-פי החוק. מנו, בבקשה, בקצרה.
<מנואל טרכטנברג (המחנה הציוני):>
בקצרה, צחי, סליחה, אורלי, אני רוצה להבחין בין פרוצדורה למהות. תראה, בסוף יש שתי אפשרויות: או שכפי שאמרת, ואני רוצה לבדוק מה המשמעויות לנו של שתי האפשרויות האלה; או שתהיה הצבעה על 56.1.
<צחי הנגבי (הליכוד):>
מי זה לנו? לוועדה המשותפת או לוועדת הכספים?
<מנואל טרכטנברג (המחנה הציוני):>
חברים, לאישור התקציב, אתה אומר או שיאושר ה-56.1 בכנסת כולה, ואז המשמעות - נראה ונסתדר אחר כך, אבל - - -
<אורלי לוי אבקסיס (ישראל ביתנו):>
הנה, עכשיו בג"ץ – לדוגמה, אנחנו מדברים על 7 מיליארד – בג"ץ העיף את חמשת היישובים היום מהטבות המס לפריפריה. התמהמהו פה, בממשלה לא נתנו את הכסף, שר האוצר לא עמד על הרגליים האחוריות והכריח את ביבי, בג"ץ הוציא החוצה את חמשת היישובים: ערד, בית-שאן, הוציא, פלט החוצה. עכשיו תגידו לי אם שווה להעביר איזשהו משהו בתקציב כאשר המדינה במו ידיה קבעה את - - - 

<היו"ר משה גפני:>
אורלי. בבקשה, מנו.

<מנואל טרכטנברג (המחנה הציוני):>
צחי, אני מדבר אליך, יש שתי אפשרויות, אני חוזר על המשמעויות של זה: או שיעבור כל תקציב המדינה עם הפלאג נמבר של 56.1 מיליארד, ואז המשמעות היא שאנחנו עושים בדיוק מה שמערכת הביטחון ושר הביטחון כולם התנגדו לו, ואתה ישבת שם. אנחנו לא רוצים להתנהל יותר בצורה הזאת - -
<צחי הנגבי (הליכוד):>
נכון.
<מנואל טרכטנברג (המחנה הציוני):>
- - שנותנים לנו, מאשרים לנו תקציב שמלכתחילה הוא לא ריאלי, אליבא דכולם, ואחר כך נסתדר. זאת אפשרות אחת. 

האפשרות השנייה היא שהתקציב יעלה נניח לצורך העניין ל-60. שינוי כזה בתקציב הוא לא רק מהותי לתקציב הביטחון, הוא מהותי לכל תקציב המדינה על כל סעיפיו. כלומר, כל דבר - - - 

<היו"ר משה גפני:>
ברור, זה נאמר כבר. 
<מנואל טרכטנברג (המחנה הציוני):>
לא, אבל תן לי להגיד את הדברים.

<היו"ר משה גפני:>
אבל זה נאמר. צחי, לא להשיב. ברור, ברור.
<מנואל טרכטנברג (המחנה הציוני):>
אני רוצה להגיד לצחי.

<צחי הנגבי (הליכוד):>
אבל זאת עובדה.
<מנואל טרכטנברג (המחנה הציוני):>
אבל, צחי, כל סעיף שהצבענו כאן ברווחה וכו' וכו' חסר משמעות לאור זאת.

<צחי הנגבי (הליכוד):>
נכון, אתה צודק. לכן שתי האפשרויות האלה לא יהיו.
<היו"ר משה גפני:>
עפר, ואחרי זה זהבה, אבל ממש בקצרה, אנחנו כבר חוזרים על עצמנו, הנושא ברור.
<עפר שלח (יש עתיד):>
אני מעלה רק דברים שאני מבקש להם תשובה. האחד ליועצת המשפטית, בתקציב 2013, 2014, הוועדה המשותפת אישרה את מסגרת התקציב ל-2014, אבל לא את תוכנו. את הדיונים על התוכן, את החלוקה לתחומי פעולה עשינו ב-2014. זאת אומרת שבהתפתחות של מעמד הוועדה המשותפת, שהרי זה גם לא דבר שהוא מראשית ימי הכנסת, כן היה לה בתקציב הקודם מעמד שבו האישור שלה למסגרת התקציב נדרש כדי לעשות אישור של תקציב המדינה. האם זה לא אומר שמה שאמרת, שבסופו של דבר ועדת הכספים יכולה לאשר את תקציב המדינה גם בלי אישור, גם כשהמשותפת כמו במקרה של היום הצביעה באופן מפורש נגד, האם זה לא מעמיד את זה בסימן שאלה? זו שאלה אלייך.

לגבי צחי, תראה, כמו שאתה יודע, ואתה ואני בעסק הזה עד צווארנו, זה לא רק עניין של המספר של תקציב הביטחון, זה עניין של חלוקתו. ואנחנו לא אישרנו את התקציב לא בגלל שהמספר 56 לא מצא חן בעינינו, אלא מפני שתחומים מסוימים בתוך התקציב לשיטתנו לא מצאו תשובה בתקציב של 56, וחשבנו שצריך להגדיל את התקציב, אבל באותה מידה חשוב לנו גם לדעת איך.
<צחי הנגבי (הליכוד):>
נכון.
<היו"ר משה גפני:>
שאלה לצחי ושאלה לשגית.

<עפר שלח (יש עתיד):>
האם אתה מתחייב כאן שכשתהיה הגדלה של התקציב זה יבוא לוועדה המשותפת עם חלוקה לתחומי פעולה? וגם אפרופו מה שאמרה היועצת המשפטית, לא יחזור להמשך אישור תקציב המדינה עד שזה יעבור את הוועדה המשותפת כולל תחומי פעולה? 

<צחי הנגבי (הליכוד):>
אלו שני תחומים שונים. משפטית אני לא יודע להגיב, זה שגית תאמר. 

<עפר שלח (יש עתיד):>
שגית אמרה את דעתה.

<צחי הנגבי (הליכוד):>
מבחינת אנחנו כוועדה, נצטרך ברגע שתהיה - -
<היו"ר משה גפני:>
הסכמה.
<צחי הנגבי (הליכוד):>
- - הסכמה בממשלה, להתכנס, לאשר אותה ולקבוע את חלוקת ההתפלגות הפנימית של התקציב החדש. 
<היו"ר משה גפני:>
תודה רבה. זהבה, בקצרה.
<זהבה גלאון (מרצ):>
אני רוצה להבין שאני מבינה את הדברים שצחי אמר. הוא אמר ככה: או שזה יעבור, ה-56.1. זה יבוא למליאה, זה יעבור כי יש רוב לקואליציה, ואז בעצם הדרך לטפל בתקציב הביטחון תהיה באמצעות העברות תקציביות, זו אפשרות. אבל צחי יודע איך מתנהלת קואליציה, ויודע שכרגע הוא הגיש הסתייגויות שמאפשרות פתיחת מרווח מאוד רחב, והוא יודע שיש רוב לקואליציה. בעצם אני רוצה להבין, המשמעות שבעצם צחי אומר, שהתקציב יעבור באמצעות הצבעה על אחת ההסתייגויות שתאפשר לכם את המרווח הזה. 
<צחי הנגבי (הליכוד):>
אם הממשלה תרצה.
<זהבה גלאון (מרצ):>
הממשלה תרצה. אתה לא היית מציג את זה אם הממשלה לא תרצה.
<צחי הנגבי (הליכוד):>
אני אומר לך שכרגע הם לא רוצים. 

<זהבה גלאון (מרצ):>
נכון. אין לממשלה דרך טובה יותר מלהעביר כרגע את התקציב באבחת גרזן באמצעות אחת ההסתייגויות האלה. אין. הם צריכים לבוא אחר כך כל שבוע לפה לוועדה, העברות תקציביות, זה בלגן, מה הם צריכים את הבלגן הזה על הראש? עדיף להם לעשות את זה במכה אחת. 

<צחי הנגבי (הליכוד):>
רק שתדעי, אני מניח שאת יודעת, אם הסתייגות עוברת, הוועדה חייבת להתכנס ולאשר אותה.
<היו"ר משה גפני:>
היא לא חייבת. היושב-ראש צריך להחליט.

<שגית אפיק:>
היא לא חייבת. 

<צחי הנגבי (הליכוד):>
אוקיי, אם היושב-ראש מחליט.

<זהבה גלאון (מרצ):>
נכון, את זה שגית הסבירה לנו.

<דוד ביטן (הליכוד):>
מה תעשה עם 7 מיליארד? מה, אתה לא צריך להביא מקור תקציבי?
<צחי הנגבי (הליכוד):>
היו"ר יחליט.

<זהבה גלאון (מרצ):>
אבל יש פררוגטיבה. לא פררוגטיבה, זה קבוע בתקנון, בחוק, או אני לא יודעת מה. 
<שגית אפיק:>
דורש גם הצבעה במליאה כדי למשוך את זה חזרה. הוא מבקש, וזה דורש הצבעה במליאה.
<זהבה גלאון (מרצ):>
אני אומרת את זה בצער ובהרבה כאב, כיוון ששמעתי את יושב-ראש הישיבה בפתח דבריו, לא נראה לי שזה הולך להיות. ממש מצטערת. 

<היו"ר משה גפני:>
מה לא הולך להיות?
<זהבה גלאון (מרצ):>
אם הייתה אופציה שנניח ההסתייגות הזאת תעבור, שהממשלה תסכים, אתה לא תגיד להחזיר את זה למליאה.
<היו"ר משה גפני:>
לא אמרתי שום דבר. ממש לא.

<זהבה גלאון (מרצ):>
אני יודעת שלא אמרת. אמרת בפתח הישיבה שאתה לא רוצה להביא את זה לפה.

<היו"ר משה גפני:>
אמרתי את העובדות כמות שהן. מה אני הולך לעשות הלאה, אני עוד לא יודע. אני עכשיו יותר מגבש עמדה. תכף אומר.
<זהבה גלאון (מרצ):>
בסדר, אשמח לעזור לך להתגבש, אדוני. אבל ברצינות אני אומרת, זאת אומרת שהמשמעות של זה שההצעה התקציבית, לא של תקציב הביטחון, הצעת התקציב למדינת ישראל תעבור. כשכל חברי הכנסת אמרו את זה לפני, אבל אני חייבת להגיד את זה שוב לפרוטוקול, ישבו כאן, ישבנו כאן, סליחה, אגיד על עצמי, כמו אידיוטים, דנו, ישבו באמת על המדוכה שעות על גבי שעות ובסוף טרח, יהיה כאן פער לא נדע, זה יבוא מהרווחה, יבוא – מה, מה המשמעות?
<איתן ברושי (המחנה הציוני):>
מה עמדת האוצר, גפני? 
<היו"ר משה גפני:>
עמר, ממש בקצרה, אנחנו אחרי הדיון. האוצר, אני מבקש אחרי זה, ואני רוצה לסכם.

<עמר בר-לב (המחנה הציוני):>
אני רוצה לחדד נקודה שהעלה מנכ"ל משרד הביטחון בצורה רחבה בדיונים, פשוט שכל הנוכחים פה ידעו, הוא אמר: תראו, אני יודע לעבוד רק לפי התקציב, אני לא יודע לעבוד עם הבטחות, אני לא מתכוון לעבוד עם הבטחות. אם התקציב יהיה 56 מיליארד, תדעו לכם שמה-1 בינואר אין אימונים בצה"ל וכן הלאה. 

<דוד ביטן (הליכוד):>
את זה תמיד הם מאיימים. 

<עמר בר-לב (המחנה הציוני):>
והוא אמר, ויש לי הרגשה שיש לנו עסק עם מנכ"ל משרד הביטחון - -
<דוד ביטן (הליכוד):>
את זה הוא אמר בממשלה? הוא לא אמר. תמיד הם מאיימים שהם עוצרים את האימונים. 

<היו"ר משה גפני:>
דוד, אני רוצה לסכם את זה.

<עמר בר-לב (המחנה הציוני):>
- - שלא מתכוון לעשות מה שהיה נהוג בעבר. אני מציע לכולנו להאמין למה שהוא אומר. הדרך היחידה זה שכן ב-19 בחודש יאושר תקציב יותר גדול מ-56, למרות שלא נדע מה הפירוט הפנימי של אותו תקציב שיצטרך להידון בוועדה המשותפת. 

<היו"ר משה גפני:>
תודה רבה. אראל, משפט.
<אראל מרגלית (המחנה הציוני):>
שגית, קודם כול ההסבר היה מצוין, אבל הייתי מבקש בכל זאת לשמוע ביחד, ותיתנו לנו את האפשרות, לשמוע גם את דעתו של היועץ המשפטי של הכנסת, כי מבחינתנו זאת דרמה. למה דרמה? צחי, אני רוצה להגיד לך, אמרה את זה אורלי לוי יפה פה, כי פה נקבעת הלכה. 
אחד הדברים שמאוד מטרידים אותנו ביחס בין הכנסת לבין התהליך של העברת התקציב זה שאם הדבר הזה יתקבל, בוא נניח 7-6 מיליארד שקל בהסתייגות כזאת, אנחנו מפחדים שזה ייצור תקדים. היה תקדים כזה של 5 מיליון או 50 מיליון, משהו כזה בתקופה של אהוד אולמרט שקרה. אבל פה יש תקדים שיכול מאוד להיות שבפעם הבאה ישתמשו בכלי הזה כדי לשנות בצורה דרמטית את תקציב המדינה. 

<צחי הנגבי (הליכוד):>
אתם הגשתם 32,000 הסתייגויות.

<עפר שלח (יש עתיד):>
בסדר גמור.

<צחי הנגבי (הליכוד):>
כדי לשנות את תקציב המדינה, אז על מה אתה מבלבל את המוח? 
<זהבה גלאון (מרצ):>
זה התפקיד שלנו, אנחנו אופוזיציה.
<עפר שלח (יש עתיד):>
אל תגיד לי מה אתה מבלבל את המוח, חביבי.

<צחי הנגבי (הליכוד):>
סליחה, אז על מה אתה מלין?

<עפר שלח (יש עתיד):>
אני מלין על זה שיש מישהו שממליץ ומישהו שמקבל. אתה המלצת.
<מיכל בירן (המחנה הציוני):>
צחי, אף אחת מהן לא מייתרת את הדיון עצמו.
<מנואל טרכטנברג (המחנה הציוני):>
יש הבדל בין פיליבסטר לבין - - -
<קריאות:>
- - -

<יצחק וקנין (ש"ס):>
אראל מרגלית, אני חייב לספר לך, ב-1997 אני העברתי הסתייגות של 300 מיליון.

<מיכל בירן (המחנה הציוני):>
זה לא 5 מיליארד.

<יצחק וקנין (ש"ס):>
 מה זה שייך כמה זה? 

<אראל מרגלית (המחנה הציוני):>
וקנין, תגיד את דעתך אחרי כן. יש הבדל בין מי שמבקש את תקציב המדינה ושם 7 מיליארד שקל הבדל, למה שמחר – אם זה קפץ מ-75 מיליון ל-7 מיליארד, זה יכול לקפוץ מ-7 מיליארד ל-700 מיליארד. 

<צחי הנגבי (הליכוד):>
ראית את ההסתייגות שלי?
<יצחק וקנין (ש"ס):>
אראל, הסתייגות היא הסתייגות, וזאת פרוצדורה.
<היו"ר משה גפני:>
תודה רבה.

<מרדכי יוגב (הבית היהודי):>
אראל, אתה מאלה שיודעים מהו גופו של עניין, לא מה - - - 

<צחי הנגבי (הליכוד):>
מ-57 זה עוד 700 מיליון, כל פעם חצי ועוד חצי, לאפשר מנעד, זה לא דבר פרטי שלי. אם יגיעו להסכמה על הסכומים האלה - - - . זה לא קנטרני.
<אורן אסף חזן (הליכוד):>
יש לי שאלה לפני האוצר. 

<היו"ר משה גפני:>
משפט.

<אורן אסף חזן (הליכוד):>
הצהרה לחבר'ה מהאופוזיציה שהצביעו בעצם נגד בוועדה המשותפת, אם התקציב יהיה מוסכם עליכם תצביעו בעד תקציב המדינה, זה אחד. צחי, בתוך ה-7 מיליארד אנחנו יכולים - - -
<צחי הנגבי (הליכוד):>
אין 7 מיליארד.
<מיקי לוי (יש עתיד):>
מה זה רלוונטי לביטחון המדינה?
<זהבה גלאון (מרצ):>
מה זה קשור? באמת. 

<אורן אסף חזן (הליכוד):>
רגע, בבקשה.

<היו"ר משה גפני:>
אורן, אל תתייחס לכולם, תסתכל עלי. בתוך ה-7 מיליארד מה אתה שואל?

<אורן אסף חזן (הליכוד):>
קשה לי. אני רואה אותך אני מתרגש. בתוך ה-7 מיליארד שמיועדים, בהנחה שלא יגיעו להסכמות, ניתן גם מענה לשכר החיילים. 

<צחי הנגבי (הליכוד):>
רבותי, אין שם 7 מיליארד.
<דוד ביטן (הליכוד):>
אבל יש מענה לשכר החיילים, יש בתקציב מיליארד שקל לזה, מה קרה לכם אתם.
<צחי הנגבי (הליכוד):>
אין 7 מיליארד. אנשים לא ראו את ההסתייגויות, כמו שלא ראיתי את ה-32,000 האחרות, אז אין לי טענה. אבל זה דבר פשוט. פשוט לקחתי והוספתי 500 מיליון ועוד 500 מיליון, כל פעם בהדרגה, סולם של 11 הסתייגויות. בפועל, כל אחת היא עוד חצי מיליארד. כדי שאם במקרה - - 

<אורן אסף חזן (הליכוד):>
ולא יגיעו להסכמות. 

<צחי הנגבי (הליכוד):>
- - תהיה הסכמה שירצו להביא אותה למליאה. לדעתי תהיה הסכמה שלא תובא למליאה, ואז כל ההסתייגויות האלה לא תעלינה להצבעה.
<דוד ביטן (הליכוד):>
זה תקציב נוסף.

<צחי הנגבי (הליכוד):>
אבל שיהיה איזה כלי במגירה.

<אורן אסף חזן (הליכוד):>
לגבי שכר החיילים - - -

<היו"ר משה גפני:>
תודה רבה, אורן. חבר הכנסת וקנין, בבקשה. 
<קריאות:>
- - -

<צחי הנגבי (הליכוד):>
על זה הוועדה המשותפת תחליט בבוא היום.

<אורן אסף חזן (הליכוד):>
לגבי העלאת שכר.

<צחי הנגבי (הליכוד):>
בחלוקה הפנימית.

<אורן אסף חזן (הליכוד):>
בהקשר של התקציב הזה גם. תודה רבה.

<זהבה גלאון (מרצ):>
חבר הכנסת גפני, מערכת ההסתייגויות נסגרה לפני שבועיים. פתחתם אותה במיוחד, בוא תגיד את זה.
<קריאות:>
- - -

<מיקי לוי (יש עתיד):>
זאת לא פעם ראשונה שפותחים.

<זהבה גלאון (מרצ):>
רגע, אני רוצה לשאול. אני רוצה להגיד קודם. מערכת ההסתייגויות נסגרה לפני שבועיים, 32,000 הסתייגויות. פתחו אותה בשביל צחי הנגבי, אני רוצה להבין את זה.
<מרדכי יוגב (הבית היהודי):>
לא, גם אני הגשתי.

<היו"ר משה גפני:>
אענה לך. לא בשביל צחי הנגבי. חבר הכנסת וקנין, בבקשה.
<יצחק וקנין (ש"ס):>
זהבה, דווקא כשאני צריך לדבר את מפריעה?

<זהבה גלאון (מרצ):>
אז תסביר בשביל מי. 
<יצחק וקנין (ש"ס):>
אענה גם לך. אראל מרגלית, לעניין ההלכה, ואני אומר את זה פה, היועצת המשפטית יושבת, אנחנו לא צריכים את היועץ המשפטי לכנסת, עם כל הכבוד שאני רוחש לו. הסתייגויות זה כלי פרלמנטרי שהשתמשו בו כל השנים. השתמשתי בו ב-1997, והעברתי 300 מיליון לחוק הגליל, והייתה איזו תזזית מסוימת באותו רגע, באותה שנייה. על קול אחד העברתי אותו, לא הורדנו אותו, אז היה חבר הכנסת רביץ יושב-ראש ועדת הכספים, ואישרנו את זה.

עכשיו לעניין שזהבה אומרת, לא פעם ראשונה ולא פעם שנייה שאנחנו סוגרים את ההסתייגויות ופותחים אותן. זה לא איזה דבר חדש.
<זהבה גלאון (מרצ):>
אני לא שמעתי על זה.
<יצחק וקנין (ש"ס):>
לא המצאנו את הגלגל. אני כרגע לא מדבר בכלל לא אופוזיציה וקואליציה, לאמת לאמיתה. הפרוצדורה הזאת קיימת, ההסתייגות היא על-פי הכללים הפרלמנטריים, ואל תעשו מזה איזו דרמה גדולה - - 

<זהבה גלאון (מרצ):>
לא שמעתי עד היום שפתחו אחרי שנסגר. 

<יצחק וקנין (ש"ס):>
- - שפה הולכים ליצור איזה מלאכה חדשה. אין פה שום מלאכה חדשה.

<היו"ר משה גפני:>
חבר הכנסת וקנין, תודה רבה. חברת הכנסת זהבה גלאון, נפתחה המערכת, ביקשו ממנהל הוועדה לפתוח את המערכת מהסיבה הנורא פשוטה - לראשונה במצב הזה שבו הוועדה המשותפת לא אישרה את תקציב הביטחון, לא יכול להיות במצב הזה שאם אכן אנחנו מביאים את התקציב, שלא תהיה אפשרות להתייחסות בגלל שסגרו את המערכת לפני שבועיים לעניין הזה. נכון שאת יכולה להגיד: כדי לאפשר לצחי הנגבי להגיש הסתייגויות, אבל זה גם מאפשר לך להגיש הסתייגויות בגלל שקרה משהו. אנחנו לא יכולים להיות לפני שבועיים כשהשתנה המצב הדרמטי הזה שבו הוועדה המשותפת הצביעה נגד, ובעצם אנחנו נמצאים בדילמה הזאת, זאת הסיבה. האוצר, בבקשה.
<אורלי לוי אבקסיס (ישראל ביתנו):>
האם המקור הוא הטבות המס לפריפריה? 
<היו"ר משה גפני:>
לא, נגמר. האוצר, בבקשה, התייחסות שלכם, אסי או מי שעונה. מה אתם אומרים על תקציב הביטחון? אני מאוד מכבד אותך, אבל היה מן הראוי שיהיה פה הממונה על התקציבים. אני מכבד אותך. הבעיה דרמטית.
<אורלי לוי אבקסיס (ישראל ביתנו):>
נכון. על הפנסיה הוא ידע לבוא לפה ולריב אתנו.
<דוד ביטן (הליכוד):>
אבל מה היא אשמה? היא שליחה.

<קריאות:>
- - -

<היו"ר משה גפני:>
רבותי, לאפשר לה להגיד. תגידי בקצרה. 

<דניאלה פרטם:>
ראשית, חשוב לציין שתקציב הביטחון מאושר למסגרת תקציב המדינה שאושר כבר בממשלה. כעת באים כמקשה אחת לכנסת, כל שינוי יאלץ שינויים בתקציב. 
חשוב לי להגיד, בהמשך לדברים שכבר נאמרו בוועדה המשותפת, ואחזור עליהם פה. אני חושבת שיש הבנה בין שני הצדדים, קרי משרד הביטחון ומשרד האוצר, שצריך להגיע להבנות על רפורמות מבניות. אנחנו מנסים בין המשרדים להגיע לאותן הבנות על מנת לייצר תקציב יציב בטווח הארוך, כשברקע אכן יש את מתווה ועדת לוקר שבעצם מביאה פתרונות גם בצד התקציב וגם בצד הרפורמות המבניות. אני מקווה שנצליח לעשות כן ולהביא את זה לאישור.
<היו"ר משה גפני:>
אני מצטער. זה לא בסדר מצד משרד האוצר. זה לא מעניין אותנו עכשיו. זה מעניין מאוד מה שאת אומרת, לא זה מה שאני מבקש עכשיו ממשרד האוצר.
<דוד ביטן (הליכוד):>
הם לא אמרו כלום, בקיצור.
<היו"ר משה גפני:>
אני מבקש לדעת לאור הדילמה שקרתה כאן, מה עמדת משרד האוצר? מה אתם מבקשים שנעשה? שנאשר את התקציב? שלא נאשר את התקציב? מה אתם מציעים לעשות? תגידו, מה, אתם מספרים לנו עכשיו על - - - 

<איתן ברושי (המחנה הציוני):>
ומאיפה המקורות.
<היו"ר משה גפני:>
לא, איתן, לא. מספרים לי עכשיו על דוח לוקר, זה עכשיו הנושא שעומד לדיון? מה אתם מציעים לוועדת הכספים? מה אתם מבקשים מוועדת הכספים לעשות ומה יקרה בשבוע הבא? מה עמדתכם. אסי, כן, נו.
<אסי מסינג:>
עמדתנו - - -
<זהבה גלאון (מרצ):>
חיובית.
<אסי מסינג:>
כרגע מונח בפני הוועדה תקציב המדינה הכולל את תקציב משרד הביטחון והוועדה מתבקשת לאשר אותו. בכל מה שקשור - - -

<היו"ר משה גפני:>
בסדר. אמר ראש הממשלה בוועדה המשותפת או בוועדה - - - 

<אורן אסף חזן (הליכוד):>
סוף סוף אני מסכים עם האוצר במשהו.
<היו"ר משה גפני:>
אורן. ואמר את זה גם יושב-ראש הוועדה המשותפת עכשיו, וכולם יודעים את זה, שתקציב הביטחון הולך לגדול, מה אתם מציעים לעשות? הרי אנחנו צריכים לאשר תקציב מדינה כשאנחנו יודעים שתקציב הביטחון איננו ריאלי, מה אתם מציעים? 

<אסי מסינג:>
בכל מה שקשור להסתייגויות שהועלו - - -
<היו"ר משה גפני:>
לא הסתייגויות. אני שואל מה אתה – אין הסתייגויות – מה אתם מציעים?
<אורלי לוי אבקסיס (ישראל ביתנו):>
לאשר פיקטיבית?
<דוד ביטן (הליכוד):>
כל תקציב הוא פיקטיבי. מה, - - - זה מספיק? בחינוך זה מספיק?

<אסי מסינג:>
אני מניח שבמהלך השבוע הבא אמור להתקיים דיון בשאלה של היכולת להגדיל את תקציב הביטחון - - -

<אורלי לוי אבקסיס (ישראל ביתנו):>
אבל הלוואי ופעם היה עובר - - -

<היו"ר משה גפני:>
לא, לא.

<אורן אסף חזן (הליכוד):>
כל תקציב הוא בסיס לשינויים. 

<קריאות:>
- - -

<היו"ר משה גפני:>
נגמר הדיון. כן. אסי, בבקשה. לא להשיב, תענה לי.

<אסי מסינג:>
יתקיים דיון ביכולת להגדיל את תקציב הביטחון ולמצוא מקורות מתאימים. העמדה היא שהגדלת תקציב הביטחון בהיעדר מקורות מתאימים היא - -

<אורן אסף חזן (הליכוד):>
לא קיימת. 

<אסי מסינג:>
- - מנוגדת, היא לא קיימת, היא לא אפשרית.

<אורלי לוי אבקסיס (ישראל ביתנו):>
אז אסור לנו להצביע.

<אורן אסף חזן (הליכוד):>
לא, אתם טועים. זה לא נכון, סליחה.

<קריאות:>
- - -

<עפר שלח (יש עתיד):>
אז אי-אפשר להצביע על תקציב המדינה.

<אורלי לוי אבקסיס (ישראל ביתנו):>
כי אין מקורות.

<אורן אסף חזן (הליכוד):>
זה לא נכון מה שאתם אומרים, אתם טועים ומטעים.

<היו"ר משה גפני:>
אורן, זה מפריע לי. 
<אורן אסף חזן (הליכוד):>
הם טועים ומטעים, הרב גפני.

<היו"ר משה גפני:>
שיטעו, בסדר, לכן כל אחד קיבל שכל מהקדוש ברוך הוא ואם מטעים אותו – אני מבקש לסכם.
<אסי מסינג:>
אז בכל מה שקשור לעניין המועד האחרון לקביעת הפירוט של תקציב משרד הביטחון אני חושב שהשאלה בדבר המועד צריכה להתלבן – אני לא בטוח שהמועד האחרון אמור להיות 19 בנובמבר – ככל שהתקציב יאושר, אבל אני - - - 

<היו"ר משה גפני:>
סיימתי. נמשיך אחר כך. אסי, תודה רבה. 
<מיקי לוי (יש עתיד):>
מה שאסי אומר, שהמספרים לא מתכנסים. 

<היו"ר משה גפני:>
בסדר. 
<מיקי לוי (יש עתיד):>
חד-משמעית, המספרים לא מתכנסים. אין לי טענות לאסי.
<אורן אסף חזן (הליכוד):>
זה לא מה שהוא אמר. אם אתה צריך הסבר, אסביר לך.
<היו"ר משה גפני:>
בסדר, שמענו, מיקי, לא קיבלת רשות דיבור. תסביר לו אחר כך בחוץ.

<מיקי לוי (יש עתיד):>
אורן, זה מה שהוא אמר.
<אורן אסף חזן (הליכוד):>
זה מה שנוח לאופוזיציה להגיד שהוא אמר.

<אורלי לוי אבקסיס (ישראל ביתנו):>
אז בוא נשאל אותו מה - - - 

<קריאות:>
- - -

<אראל מרגלית (המחנה הציוני):>
נעשה התייעצות סיעתית כשיתאים לך.

<היו"ר משה גפני:>
זה מתאים לי. אני נותן לכם התייעצות סיעתית להרבה שעות. אני מבקש קודם כול לסכם את החלק הזה.
<מיקי לוי (יש עתיד):>
יש פה פער של 7 מיליארד, מה - - -
<היו"ר משה גפני:>
מיקי, זה לא בסדר. 
<מיקי לוי (יש עתיד):>
סליחה, אני מתנצל.

<היו"ר משה גפני:>
אל תתנצל, אבל תיתנו לי לסכם לפחות את החלק הזה. תראו, רבותי, מה שנראה שהולך לקרות אחרי ששמעתי גם את צחי הנגבי, אני לא מגובש בעמדתי, מה שהולך לקרות, ראש הממשלה יחזור, ישבו הוא ושר האוצר ואני לא יודע מי עוד צריך לשבת שם, יצטרכו להביא את המקורות של המימון הזה, יגדילו את תקציב הביטחון בין מיליארד ל-7 מיליארד. כמה זה יהיה אני לא יודע, אף אחד מאתנו לא יודע. 

<אורן אסף חזן (הליכוד):>
איך נהיה 7? ביקשו 6. 
<היו"ר משה גפני:>
אל תעזור לי, אורן, תאמין לי, אני מסובך גם בלי זה. התקציב שעליו יסוכם, הם יצטרכו לאשר אותו כדי לקבל גם את המקורות. אני לא מעריך שהולכת להתקבל הסתייגות במליאה, שלא תהיה פה טעות, אני הבנתי. ההסתייגות, מה שצחי הנגבי – אני פשוט מפרש אותו.
<דוד ביטן (הליכוד):>
תהיה רק אופציה.
<היו"ר משה גפני:>
ההסתייגות שצחי הנגבי שם במליאה זה כדי לבוא ולהגיד: תדעו לכם אתם במשרד האוצר - - - 

<מרדכי יוגב (הבית היהודי):>
גם אני הגשתי הסתייגות. 

<היו"ר משה גפני:>
בסדר, לא משנה. אתה יודע מה, יש פה תמיד את הנושא של הקרדיט, אני במקרה הזה לא מציע לקחת קרדיטים, בגלל שזה לא מוסיף כבוד לאף אחד כל התהליך הזה. 
<מרדכי יוגב (הבית היהודי):>
זה לא בשביל הקרדיט. זה בשביל שיהיה לנו - - -
<היו"ר משה גפני:>
אם אכן יגיעו להסכמה ביום ראשון מהו התקציב ומהיכן המקורות שלו - - -
<אורלי לוי אבקסיס (ישראל ביתנו):>
אז נכנס את הוועדה. 

<היו"ר משה גפני:>
לא יכנסו שום ועדה. הם לא יבקשו לכנס ועדה מכיוון שזה יבוא אחרי זה בהבהרה שאז יתקיים הדיון. יביאו לכאן תקציב של 5 מיליארד שקל, 2 מיליארד שקל, נשאל אותם - - 

<אורן אסף חזן (הליכוד):>
גפני, זה מה שהצעתי בדברי.
<מיכל בירן (המחנה הציוני):>
אם זה "בוקסה" או קיצוץ רוחבי.
<היו"ר משה גפני:>
 - - מאיפה הכסף הזה. האם זה מהחינוך, מהרווחה, מהבריאות, לא חשוב מאיפה - - -

<אורן אסף חזן (הליכוד):>
הסכמתם אתי בהתחלה - - -

<היו"ר משה גפני:>
אם אכן יתברר שמה שאמרתי עכשיו לא נכון, אנחנו נתכנס שוב לפחות להתייעצות, אני לא יודע עוד מה אני עושה אז, אם אכן יחליטו ללכת על הסתייגות. אני לא מוצא שום סיבה בעולם ללכת לאשר הסתייגות. הרי אם לא מגיעים להסכמה אז לא יגיעו להסכמה על הסתייגות. אם הגיעו להסכמה, אומר יושב ראש הוועדה המשותפת: בסדר אז יש הסכמה, יגידו את הסכום, יגידו את המקורות שזה מה שחשוב. 

<עפר שלח (יש עתיד):>
אבל איך אפשר בינתיים להצביע על תקציב המדינה? זה מה שאנחנו שואלים.
<היו"ר משה גפני:>
בגלל שזה התקציב.
<מנואל טרכטנברג (המחנה הציוני):>
לא, אבל זה לא.

<עפר שלח (יש עתיד):>
ואם הם יגיעו להחלטה שעושים את זה מ"פלאט", אז התקציב שהצבעת עליו היום לא רלוונטי.
<קריאות:>
- - -

<אורן אסף חזן (הליכוד):>
אבל זה ככה כל שנה, מה נשתנה התקציב הזה מתקציבים קודמים? נו, על מי אתם עובדים? אוי, נו, באמת.
<היו"ר משה גפני:>
אורן, אני מסתדר לבד עם העצבים שלי גם כן. 

<אורן אסף חזן (הליכוד):>
אל תתעצבן. אל תרתח.

<היו"ר משה גפני:>
כשיגיע הדיון הזה יגיע. אם יתברר שמעבירים הסתייגות, אני לא אבין למה.
<עפר שלח (יש עתיד):>
לא הסתייגות. ביום ראשון יוצאת החלטה שזה על "פלאט". 
<היו"ר משה גפני:>
5 מיליארד שקל.

<עפר שלח (יש עתיד):>
אז כל ההצבעה שלך על תקציב המדינה לא שווה כלום.

<היו"ר משה גפני:>
בסדר. הבנתי.

<עפר שלח (יש עתיד):>
אז בוא נדחה את ההצבעה על תקציב המדינה עד שזה - - -
<היו"ר משה גפני:>
הבנתי. לדחות את ההצבעה. המשמעות של העניין הליכה לבחירות. אני עושה עכשיו הפסקה.
<אראל מרגלית (המחנה הציוני):>
לא, למה?

<היו"ר משה גפני:>
ככה. בגלל ש - - -

<אראל מרגלית (המחנה הציוני):>
אבל ביום שני מתחילים העברה. 

<היו"ר משה גפני:>
אין דבר כזה, אין יום שני. והאופוזיציה לא תיתן, היא תרצה להפיל את הממשלה בצדק מבחינתה. הרי אי-אפשר יהיה להעביר את זה במסגרת הימים האלה.

אני עושה עכשיו הפסקה עד אחרי ההצבעות במליאה. זה האישור שקיבלנו מהיושב-ראש, להפסיק את הדיונים עכשיו בגלל ההצבעות בהעלאת החוקים עכשיו. כשיסתיימו הדיונים ויסתיימו ההצבעות אנחנו כמובן נבוא להצבעות. הדיון ברור, הביזיון גדול וההחלטה צריכה להיות אחראית. הישיבה נעולה.
<הישיבה ננעלה בשעה 11:34.>

